sagorsarker/bangla-wikipedia huggingface dataset:
১৯৯৪-এ বাংলাদেশ

১৯৯৪ সাল ছিল বাংলাদেশের স্বাধীনতার ২৩তম বছর। এটি ছিল খালেদা জিয়ার সরকারের প্রথম মেয়াদের চতুর্থ বছর। ভবিষ্যত নির্বাচনের তদারকির জন্য নিরপেক্ষ তত্ত্বাবধায়ক সরকারের দাবিতে বিরোধী দলগুলির ক্রমাগত সংসদ বর্জন করে।
২ মে একটি ঘূর্ণিঝড় যার গতিবেগ ২১০ কিলোমিটার (১৩০ মা) প্রতি ঘণ্টায় কক্সবাজারের উপকূলীয় এলাকায় আঘাত হানে। ঝড়টির আঘাতে কক্সবাজার ও বান্দরবান জেলায় ব্যাপক ক্ষয়ক্ষতি হয়। প্রাথমিক সতর্কতা এবং পরবর্তীতে প্রায় ৪৫০,০০০ লোককে সরিয়ে নেওয়ার ফলে, প্রাণহানি কম ছিল। সরকারী হিসেব অনুযায়ী ১৩৩ জন (৮৪ জন শরণার্থী সহ) মারা যায় এবং ৩,৫৫৯ জন আহত হয়।
বাংলাদেশ ফেডারেশন কাপের শিরোপাও জেতে মুক্তিযোদ্ধা এসকেসি।
১৯৯৫-এ বাংলাদেশ

১৯৯৫ সাল ছিল বাংলাদেশের স্বাধীনতার ২৪তম বছর। এটি ছিল খালেদা জিয়ার সরকারের প্রথম মেয়াদের পঞ্চম বছর।
১৯৯৭-এ বাংলাদেশ

১৯৯৭ সাল ছিল বাংলাদেশের স্বাধীনতার ২৬তম বছর। এটি ছিল শেখ হাসিনা সরকারের প্রথম মেয়াদের দ্বিতীয় বছর।
একটি শক্তিশালী ঘূর্ণিঝড় মে মাসে বাংলাদেশে ব্যাপক ক্ষয়ক্ষতি ও প্রাণহানি ঘটায়। ১৫ মে ১৯৯৭-এ একটি নিকটবর্তী নিরক্ষীয় ট্রফ থেকে উদ্ভূত হয় ঘূর্ণিঝড়টি । পরের দিনগুলিতে সিস্টেমটি ধীরে ধীরে তীব্র হয়, ১৭ মে এর মধ্যে সাফির-সিম্পসন স্কেলে ক্যাটাগরি ১ হারিকেনের সমতুল্য পৌঁছে যায়। ১৯ মে, ঘূর্ণিঝড়টি পরের দিন দ্রুত বিলীন হওয়ার আগে বাংলাদেশের চট্টগ্রামের কাছে স্থলভাগে আছড়ে পড়ে।
১৯৯৮-এ বাংলাদেশ

১৯৯৮ সাল ছিল বাংলাদেশের স্বাধীনতার ২৭তম বছর। এটি ছিল শেখ হাসিনা সরকারের প্রথম মেয়াদের তৃতীয় বছর।
জুলাই থেকে সেপ্টেম্বর পর্যন্ত বাংলাদেশ ব্যাপক বন্যার শিকার হয়। ঢাকার অর্ধেকসহ দেশের মোট এলাকার ৭৫ শতাংশের বেশি এলাকা প্লাবিত হয়েছে। বন্যার পরিমাণের দিক থেকে এটি ১৯৮৮ সালের বন্যার মতোই বিপর্যয়কর ছিল। দেশের অভ্যন্তরে এবং বাইরে ভারী বৃষ্টিপাতের সংমিশ্রণ এবং প্রধান নদীগুলির সর্বোচ্চ প্রবাহের সমন্বয় বন্যায় অবদান রাখে। 30 মিলিয়ন মানুষ গৃহহীন হয়ে পড়ে এবং মৃতের সংখ্যা এক হাজার ছাড়িয়ে যায়। অপরিষ্কার পানির ফলে কলেরা ও টাইফয়েডের প্রাদুর্ভাব দেখা দেয়। বন্যার ক্ষতির কারণে কয়েকটি হাসপাতাল চালু ছিল এবং যেগুলি খোলা ছিল সেখানে অনেক রোগী ছিল, যার ফলে চিকিত্সার অভাবে প্রতিদিনের আঘাতগুলি মারাত্মক হয়ে উঠছিল। ৭০০,০০০ হেক্টর জমির ফসল ধ্বংস হয়ে যায়।
১৯৮৫-এ বাংলাদেশ

১৯৮৫ সাল ছিল বাংলাদেশের স্বাধীনতার ১৪তম বছর। এটি ছিল হুসেইন মুহম্মদ এরশাদ সরকারের চতুর্থ বছর।
১৯৮৬-এ বাংলাদেশ

১৯৮৬ সাল ছিল বাংলাদেশের স্বাধীনতার ১৫তম বছর। এটি ছিল হুসেইন মুহম্মদ এরশাদ সরকারের পঞ্চম বছর।
১৯৮৭-এ বাংলাদেশ

১৯৮৭ সাল ছিল বাংলাদেশের স্বাধীনতার ১৬ তম বছর। এটি ছিল হুসেইন মুহম্মদ এরশাদ সরকারের ষষ্ঠ বছর।
১৯৮৮-এ বাংলাদেশ

১৯৮৮ সাল ছিল বাংলাদেশের স্বাধীনতার ১৭তম বছর। এটি হুসেইন মুহম্মদ এরশাদ সরকারের সপ্তম বছরও ছিল।
আগস্টের শেষ দুই সপ্তাহে বাংলাদেশে ভারী বৃষ্টিপাত ও বন্যা হয়। সেপ্টেম্বরের প্রথম সপ্তাহে পরিস্থিতির আরও অবনতি হয়। প্রায় ২৫ মিলিয়ন মানুষ গৃহহীন হয়ে পড়ে এবং সরকারীভাবে মৃতের সংখ্যা ৫০০ ছাড়িয়েছে বলে জানানো হয়। প্রায় ৩০০০০ কিমি রাস্তা আংশিক ধ্বংস হয় এবং তিন দশমিক পাঁচ মিলিয়ন হেক্টর ফসলী ধান ধ্বংস বা ক্ষতিগ্রস্ত হয়। সেপ্টেম্বরের শেষের দিকে পরিস্থিতির উন্নতি হতে শুরু করে, কিন্তু বন্যার কারণে মানুষ গৃহহীন হয়ে পড়েছিল। অস্ট্রেলিয়া, ডেনমার্ক, যুক্তরাজ্য, জাপান, আয়ারল্যান্ড, কানাডা, নরওয়ে, সুইডেন, বেলজিয়াম, ভারত, ইরাক, কুয়েত, নেদারল্যান্ডস, তুরস্ক, ফ্রান্স, পাকিস্তান, কাতার, কেএসএ এবং মার্কিন যুক্তরাষ্ট্রের পাশাপাশি ইউএনডিআরও, ডব্লিউএইচও সহ বিভিন্ন সংস্থা, ইউএনডিপি, ইইসি, কারিতাস, এসসিএফ-ইউএস, ওয়ার্ল্ড ভিশন, এলআরসিএস, সিসিডিবি, রেড ক্রস, ডব্লিউএফপি ত্রাণ কার্যক্রমে বাংলাদেশ সরকারের সাথে যোগ দিয়েছিলো।
১৯৮৮ সালের বাংলাদেশ ঘূর্ণিঝড় ( যৌথ টাইফুন সতর্কীকরণ কেন্দ্র দ্বারা ক্রান্তীয় ঘূর্ণিঝড় 04B হিসাবে মনোনীত) ছিল বাংলাদেশের ইতিহাসে সবচেয়ে খারাপ গ্রীষ্মমণ্ডলীয় ঘূর্ণিঝড়গুলির মধ্যে একটি। ১৯৮৮ সালের নভেম্বরে আঘাত হানা গ্রীষ্মমণ্ডলীয় বিপর্যয় ক্ষয়ক্ষতিকে আরও বাড়িয়ে তোলে যা তখন বাংলাদেশের ইতিহাসে সবচেয়ে ভয়াবহ বন্যা হিসাবে বিবেচিত হয়েছিল। গ্রীষ্মমণ্ডলীয় ঘূর্ণিঝড়টি ২১ নভেম্বর মালাক্কা প্রণালীতে বিকশিত একটি নিম্নচাপ থেকে উদ্ভূত হয়েছিল। ধীরে ধীরে পশ্চিম দিকে যাত্রা করে, প্রাথমিক গ্রীষ্মমণ্ডলীয় নিম্নচাপটি আন্দামান সাগরে গ্রীষ্মমণ্ডলীয় ঝড়ের অবস্থানে পৌঁছেছিল। ২৬ নভেম্বর, ঝড়টি একটি বর্তমানকালের তীব্র ঘূর্ণিঝড়ের সমান তীব্রতায় পৌঁছে এবং পরবর্তীতে উত্তর দিকে মোড় নেয়। এটি পূর্বের মতো ধীরে ধীরে তীব্র হয়, গ্রীষ্মমণ্ডলীয় ঘূর্ণিঝড়টি ১২৫ mph (200 কিমি/ঘণ্টা) এর বাতাসের সাথে সর্বোচ্চ তীব্রতায় পৌঁছায়। এটি ২৯ নভেম্বর বাংলাদেশ- পশ্চিমবঙ্গ সীমান্তের কাছে ঘূর্ণিঝড়টি ভূমি স্পর্শ করে। যদিও ঝড়টি অভ্যন্তরীণভাবে শক্তিশালী বাতাস বজায় রেখেছিল, তবে এটি সর্বশেষ ৩০ নভেম্বর এ বাংলাদেশের উপর মধ্যম ঘূর্ণিঝড় এ পরিণত হয়।
দ্রষ্টব্য: ১৯৮৮ সালের জন্য গড় সরকারি বিনিময় হার ছিল BDT প্রতি US$ ৩১.৭৩।
১৯৯০-এ বাংলাদেশ

১৯৯০ সাল ছিল বাংলাদেশের স্বাধীনতার ১৯তম বছর। এটি ছিল হুসেইন মুহম্মদ এরশাদের তত্ত্বাবধায়ক সরকারের প্রশাসনের শেষ বছর।
ফাহিম আশরাফ

ফাহিম আশরাফ (; জন্ম: ১৬ জানুয়ারি, ১৯৯৪) পাঞ্জাবের কাসুর এলাকায় জন্মগ্রহণকারী প্রথিতযশা পাকিস্তানি ক্রিকেটার। ঘরোয়া প্রথম-শ্রেণীর ক্রিকেটে হাবিব ব্যাংক লিমিটেডের প্রতিনিধিত্ব করছেন তিনি। দলে তিনি মূলতঃ অল-রাউন্ডার হিসেবে দায়িত্ব পালন করছেন। বামহাতে ব্যাটিংয়ের পাশাপাশি ডানহাতে মিডিয়াম বোলিং করে থাকেন।
২০১৩-১৪ মৌসুমে প্রথম-শ্রেণীর ক্রিকেটে অভিষেক ঘটে তার। ২০১৬-১৭ মৌসুমের ডিপার্টমেন্টাল ওয়ান ডে কাপে শীর্ষস্থানীয় উইকেট সংগ্রহকারী ছিলেন। ঐ প্রতিযোগিতায় তিনি উনিশ উইকেট পান। এছাড়াও, পাকিস্তান ন্যাশনাল ব্যাংকের পক্ষে খেলেছেন।
মার্চ, ২০১৭ সালে ওয়েস্ট ইন্ডিজের বিপক্ষে খেলার জন্য পাকিস্তানের একদিনের আন্তর্জাতিক দলে অন্তর্ভুক্ত করা হয়। কিন্তু, সিরিজের কোন খেলায় অংশগ্রহণের সুযোগ ঘটেনি তার।
এপ্রিল, ২০১৭ সালে আইসিসি চ্যাম্পিয়ন্স ট্রফি প্রতিযোগিতায় খেলার জন্য পাকিস্তানের ওডিআই দলের অন্যতম সদস্যরূপে তাকেও রাখা হয়। প্রস্তুতিমূলক খেলায় বাংলাদেশের বিপক্ষে ৬৪ রান তুলেন ও পাকিস্তানের দুই উইকেটের বিজয়ে গুরুত্বপূর্ণ ভূমিকা পালন করেন।
আপ মুঝে আচ্ছে লাগনে লাগে

আপ মুঝে আচ্ছে লাগনে লাগে (হিন্দি: आप मुझे अच्छे लगने लगे; "তোমাকে আমার ভালো লাগতে শুরু করেছে") হলো ২০০২ সালে মুক্তিপ্রাপ্ত একটি প্রণয়ধর্মী বলিউড চলচ্চিত্র। বিক্রম ভাট এই ছবিটি পরিচালনা করেন এবং এতে মুখ্য ভূমিকায় অভিনয় করেন হৃতিক রোশন ও অমীশা প্যাটেল। "কহো না... প্যার হ্যায়" ছবির পর এই ছবিতেই দ্বিতীয়বারের জন্য হৃতিক রোশন ও আমিশা পটেল নায়ক-নায়িকার ভূমিকায় অভিনয় করেন।
সপ্না (অমীশা প্যাটেল) এক কড়া রক্ষণশীল পরিবারের মেয়ে। কিন্তু সে রোহিতের (হৃতিক রোশন) প্রেমে পড়ে যায়। তার ভয় হয় বাড়িতে জানাজানি হলে এ নিয়ে তুমুল অশান্তি হবে। এদিকে তার বাবা প্রতাপ ঢোলাকিয়া (কিরণ কুমার) সপ্নার বিয়ে ঠিক করেছিলেন তার এক বন্ধুর পুত্রের সঙ্গে। অন্যদিকে সপ্নার দাদা রমণ ঢোলাকিয়া (মুকেশ তিওয়ারি) তার বাবার পদক্ষেপ অনুসরণ করে সপ্না ও রোহিতের প্রেমে বাধা দিতে শুরু করে। সপ্না ভয় পেয়ে যায়। সে রোহিতের সঙ্গে পালিয়ে যাওয়ার চেষ্টা করে। রোহিত তাকে নিজের হোস্টেলে নিয়ে যায়। সেখানে সে ছেলের ছদ্মবেশে থাকে। প্রথমদিকে রোহিতের কোনও কোনও বন্ধু তার সঙ্গে স্বচ্ছন্দ হতে পারেনি। কিন্তু ধীরে ধীরে সে প্রত্যেকের বিশ্বাস অর্জন করে এবং সকলের বন্ধুতে পরিণত হয়।
রোহিত সপ্নাকে বিয়ে করার ব্যাপারে দৃঢ়প্রতিজ্ঞ ছিল। এই ব্যাপারে ঢোলাকিয়া পরিবারের তরফ থেকে বাধা আসে। প্রথমে তারা সপ্নাকে খুব মারধর করে তাকে নিজের কামরায় বন্দী করে রাখে। তারপর তারা রোহিতকে একটি নির্জন জায়গায় আসতে বাধ্য করে। সেখানে তারা রোহিতকে মারতে যান। তারা জানতেন না, সপ্না বিষ খেয়েছে। তাদের অবাক করে দিয়ে সপ্না বলে একমাত্র রোহিতের সঙ্গে তাকে থাকতে দিলেই তার প্রাণ বাঁচানো সম্ভব হবে। সপ্নাকে বাঁচাতে তারা রোহিতের কাছে ক্ষমা চান এবং দু’জনের বিয়েতে সম্মতি দেন। রোহিত ও সপ্নার বিবাহ হয়।
"আপ মুঝে অচ্ছে লগনে লগে" ছবির সংগীত পরিচালনা করেন রাজেশ রোশন। গান রচনা করেন দেব কোহলি ও ইব্রাহিম আশক।
চামারি পোলগাম্পোলা

ব্রোঞ্জপদক
পোলগাম্পোলা রালালাগে চামারি সারোজিকা কুমারিহামি (জন্ম: ২০ মার্চ, ১৯৮১) ওয়ারাকাপোলা এলাকায় জন্মগ্রহণকারী প্রথিতযশা শ্রীলঙ্কান প্রমিলা আন্তর্জাতিক ক্রিকেটার। শ্রীলঙ্কা ক্রিকেট দলের অন্যতম সদস্য তিনি। এছাড়াও জাতীয় দলের অধিনায়কের দায়িত্বে ছিলেন। দলে তিনি মূলতঃ অল-রাউন্ডার হিসেবে খেলছেন। বামহাতে ব্যাটিংয়েও পাশাপাশি ডানহাতে মিডিয়াম ফাস্ট বোলিং করে থাকেন চামারি পোলগাম্পোলা।
শ্রীলঙ্কার মহিলা টুয়েন্টি২০ আন্তর্জাতিক দলের অধিনায়করূপে ২০০৯ সালে তিনটি খেলা পরিচালনা করেন। তন্মধ্যে, একটি খেলায় জয় পায় তার দল, বাকী দুইটিতে পরাজিত হয়। ২০১৪ সালে ইনছনে অনুষ্ঠিত ১৭শ এশিয়ান গেমসের ব্রোঞ্জপদক বিজয়ী শ্রীলঙ্কা ক্রিকেট দলের অন্যতম সদস্য ছিলেন তিনি। ২০০৫ ও ২০০৯ সালের ক্রিকেট বিশ্বকাপে অংশ নিয়েছেন। আসন্ন ক্রিকেট বিশ্বকাপে ইনোকা রাণাবীরার অধিনায়কত্বে শ্রীলঙ্কা দলের সদস্যদের তালিকা প্রকাশ করা হয়। এতে তিনিও অন্যতম সদস্য মনোনীত হন।
অ্যান্ড্রু প্যাট্রিক সেইজ

অ্যান্ড্রু প্যাট্রিক সেইজ একজন মার্কিন প্রকৌশলী। তিনি জর্জ ম্যাসন বিশ্ববিদ্যালয় এর একজন ইমেরিটাস অধ্যাপক।
সেইজ মিলিটারি কলেজ অব সাউথ ক্যারোলাইনা থেকে তড়িৎ প্রকৌশলে ১৯৫৫ সালে বিএ ডিগ্রি অর্জন করেন। তিনি এমআইটি থেকে তড়িৎ প্রকৌশলে ১৯৫৬ সালে এমএ এবং পারডু বিশ্ববিদ্যালয় থেকে তড়িৎ প্রকৌশলে ১৯৬০ সালে পিএইচডি ডিগ্রি অর্জন করেন। তিনি ১৯৬০ এর দশকের শুরুতে আরিজোনা বিশ্ববিদ্যালয় এ সহযোগী অধ্যাপক হিসেবে যোগদান করেন। তিনি ১৯৬৪ থেকে ১৯৬৭ সাল পর্যন্ত ফ্লোরিডা বিশ্ববিদ্যালয় এর তড়িৎ প্রকৌশলের অধ্যাপক হিসেবে কর্মরত ছিলেন। তিনি ১৯৬৭ থেকে ১৯৭৪ সাল পর্যন্ত সাউদার্ন মেথোডিস্ট ইউনিভার্সিটির ইনফর্মেশন অ্যান্ড কন্ট্রোল সায়েন্সেস সেন্টার চেয়ারম্যান হিসেবে দায়িত্ব পালন করেন। তিনি ১৯৭৪ থেকে ১৯৮৪ সাল পর্যন্ত ভার্জিনিয়া বিশ্ববিদ্যালয় এর ইঞ্জিনিয়ারিং সায়েন্স অ্যান্ড সিস্টেমস ইঞ্জিনিয়ারিং এর অধ্যাপক হিসেবে কর্মরত ছিলেন। তিনি ১৯৭৬ সালে আইইইই এর লাইফ ফেলো নির্বাচিত হন। তিনি ২০০০ সালে আইইইই সাইমন রামো মেডেল অর্জন করেন।
ওয়েন গ্লিবারম্যান

ওয়েন গ্লিবারম্যান (; জন্ম: ফেব্রুয়ারি ২৪, ১৯৫৯) হলেন একজন মার্কিন চলচ্চিত্র সমালোচক, যিনি ২০১৬ সালের মে থেকে ভ্যারাইটির প্রধান চলচ্চিত্র সমালোচক হিসেবে কাজ করে আসছেন। গ্লিবারম্যান ১৯৯০ সাল থেকে ২০১৪ সাল পর্যন্ত "ইন্টারটেইনমেন্ট উইকলির" জন্য লিখেছেন। ১৯৮১ থেকে ১৯৮৯, তিনি "বস্টন ফিনিক্স" এ কাজ করেন।
গ্লিবারম্যান মিশিগান বিশ্ববিদ্যালয় থেকে স্নাতক ডিগ্রী অর্জন করেন। তার কাজ "প্রিমিয়ার" এবং "ফিল্ম কমেন্টে" প্রকাশিত হয়েছে, এবং চলচ্চিত্র-সমালোচনার কাব্যগ্রন্থ প্রেম ও হেসে সংগৃহীত। গ্লিবারম্যান ন্যাশনাল পাবলিক রেডিও এবং এনওয়াইওয়ান টেলিভিশন সংবাদ চ্যানেল জন্য সিনেমা পর্যালোচনা করতেন। তিনি নিউইয়র্ক চলচ্চিত্র সমালোচকদের বৃত্তের একজন সদস্য। তিনি জেরাল্ড প্যারি এর ২০০৯ সালের ডকুমেন্টারী "দ্য লাভ অব মুভিস: দ্য স্টোরি অব আমেরিকান ফ্লিম ক্রিটিজম" চলচ্চিত্রের বর্ণিত সমালোচকদের একজন।
গ্লিবারম্যান এছাড়াও "মুভি ফ্রিক" এর গ্রন্থকার, তার আত্মজীবনী, হ্যাসেথ বুকস দ্বারা প্রকাশিত।
স্নেহাংশুকান্ত আচার্য আইন কলেজ

স্নেহাংশু কান্ত আচার্য আইন কলেজ, ২০০৪ সালে প্রতিষ্ঠিত কল্যাণী বিশ্ববিদ্যালয়ের অন্তর্গত, পশ্চিমবঙ্গের নদিয়া জেলার কল্যাণীতে অবস্থিত একটি আইন মহাবিদ্যালয়।
২০০৪ সালে বিশ্ববিদ্যালয় চত্বরের ভেতরে কলেজটি প্রতিষ্ঠা করে সিকিম বেঙ্গল এডুকেশনাল ট্রাস্ট। বিখ্যাত ব্যারিস্টার ও রাজনীতিবিদ স্নেহাংশুকান্ত আচার্য'র নামে এই শিক্ষায়তন নামাঙ্কিত হয়। ২০০৪ সালের ৩০ জুন আনুষ্ঠানিক ভাবে এটির উদ্বোধন করেন পশ্চিমবঙ্গের প্রাক্তন মুখ্যমন্ত্রী জ্যোতি বসু।
এখানে পাঁচ বছরের শিক্ষাক্রমে বি.এ, এলএল.বি. ডিগ্রী ও এল এল বি (অনার্স) প্রদান করা হয়। দশটি সেমিস্টারে সর্বমোট ৫৬ টি বিষয় সম্পর্কে পাঠ্যদান করা হয়ে থাকে। এই ডিগ্রী কল্যাণী বিশ্ববিদ্যালয় ও ভারতীয় বার কাউন্সিল দ্বারা স্বীকৃত।
ব্র্যাডফোর্ড পার্কিনসন

ব্র্যাডফোর্ড পার্কিনসন একজন মার্কিন প্রকৌশলী এবং উদ্ভাবক, যিনি গ্লোবাল পজিশনিং সিস্টেম এর জনক হিসেবে খ্যাত।
পার্কিনসন এমআইটি থেকে অ্যারোনটিক্সে ১৯৬১ সালে মাস্টার্স ডিগ্রি অর্জন করেন। তিনি স্ট্যানফোর্ড বিশ্ববিদ্যালয় থেকে ১৯৬৬ সালে পিএইচডি ডিগ্রি অর্জন করেন। তিনি ১৯৮৪ সালে স্ট্যানফোর্ড বিশ্ববিদ্যালয় এ অধ্যাপক হিসেবে যোগদান করেন।
শাহচান্দ আউলিয়া কামিল মাদ্রাসা

হযরত শাহচান্দ আউলিয়া কামিল মাদরাসা চট্টগ্রামের একটি ধর্মীয় শিক্ষাপ্রতিষ্ঠান ও আলিয়া মাদ্রাসা। ১৯২৮ সালে প্রতিষ্ঠিত এই মাদ্রাসা প্রায় ৫ একর জায়গা নিয়ে অবস্থিত। ২০১৭ সালের দাখিল পরীক্ষায় উক্ত মাদ্রাসা থেকে ভালো ফলাফল করে এবং উপজেলায় ১ম স্থান লাভ করে।
এটি চট্টগ্রাম জেলার পটিয়া উপজেলার পটিয়া পৌরসভায় অবস্থিত। চট্টগ্রাম বাস টার্মিন্যাল হয়ে পটিয়া পৌরসভা সদর, পটিয়া পৌরসভা সদরেই অবস্থিত এই মাদ্রাসা ক্যাম্পাস বা চট্টগ্রাম রেল স্টেশন হয়ে পটিয়া রেল স্টেশন, পটিয়া রেল স্টেশনের নিকটেই এই মাদ্রাসা ক্যাম্পাস।  
এই মাদরাসাটি ১৯২৮ সালে প্রতিষ্ঠিত হয়। এর প্রতিষ্ঠাতা ছৈয়দ নুরুল হক শাহ এবং তিনিই মাদ্রাসার প্রথম অধ্যক্ষ।
অত্র মাদ্রাসার শিক্ষা কার্যক্রম পরিচালিত হচ্ছে বাংলাদেশ সরকারের আওতাধীন ইসলামি আরবি বিশ্ববিদ্যালয় ও বাংলাদেশ মাদ্রাসা শিক্ষা বোর্ডের নীতিমালা অনুসারে। তবে ২০০৬ সাল পর্যন্ত এই মাদ্রাসা ইসলামী বিশ্ববিদ্যালয়, বাংলাদেশের অধিভুক্ত ছিলো। প্রাইমারী সমমানের ইবতেদায়ী স্তর পাঁচ বছর, মাধ্যমিক ও নিম্ন মাধ্যমিক সমমানের দাখিল ও জে.ডি.সি স্তর পাঁচ বছর, উচ্চ মাধ্যমিক সমমানের আলিম স্তর ২ বছর, স্নাতক সমমানের ফাযিল স্তর ৩ বছর এবং স্নাতকোত্তর সমমানের কামিল স্তর ২ বছর সহ মোট ১৭ টি শ্রেণীতে শিক্ষা কার্যক্রম চালু আছে। এই মাদরাসায় ৫টি ভবন আছে।
এখানে হেফজ বিভাগ, ইবতেদায়ি, দাখিল, আলিম, কামিল, ফাযিল বিভাগ আছে। তাছাড়া লংগরখানা বা এতিমখানা আছে।
হযরত শাহচান্দ আউলিয়া কামিল মাদ্রাসা থেকে প্রতিবছর দাখিল, আলিম, কামিল পরীক্ষায় ভালো ফলাফল অর্জন করে শিক্ষার্থীরা।
আর্তুরো মার্কুয়েজ

আর্তুরো মার্কুয়েজ (; জন্ম: ২০ ডিসেম্বর, ১৯৫০) সোনোরা এলাকার আলামোসে জন্মগ্রহণকারী প্রথিতযশা মেক্সিকান সঙ্গীত রচয়িতা। অর্কেষ্ট্রাধর্মী সঙ্গীতে আদিবাসী মেক্সিকান সঙ্গীতের ধাঁচ ও ধরনের সংমিশ্রণ ঘটিয়েছেন তিনি এবং তার সুরে এ গানগুলোকে বিস্তার ঘটিয়েছেন।
আলামোসের সোনোরা এলাকায় ১৯৫০ সালে মার্কুয়েজ জন্মগ্রহণ করেন। সেখানে অবস্থানকালেই সঙ্গীতের দিকে তার আগ্রহ জন্মায়। আর্তুরো মার্কুয়েজ ও অরোরা মার্কুয়েজ নাভারো দম্পতির নয় সন্তানের মধ্যে তার অবস্থান প্রথম। তবে, নয় ভাই-বোনের মধ্যে কেবলমাত্র তিনিই সঙ্গীতজ্ঞ হতে পেরেছিলেন। মার্কুয়েজের পিতা মেক্সিকোর অষ্টাদশ শতকের সঙ্গীতের অন্যতম গোত্র মারিয়াচি সঙ্গীতজ্ঞ ছিলেন ও পরবর্তীকালে লস অ্যাঞ্জেলেসে চলে যান। তার পৈত্রিক সম্পর্কীয় দাদা উত্তরাঞ্চলীয় রাজ্য সোনোরা ও চিহুয়াহুয়া এলাকার বিশিষ্ট পল্লীসঙ্গীত শিল্পী ছিলেন। মার্কুয়েজের বাবা ও দাদার সংস্পর্শে তিনি শৈশবকাল থেকেই বেশকিছু সঙ্গীতের ধরন আবিষ্কার করেন বিশেষতঃ মেক্সিকান ‘সালোন’ সঙ্গীত যা পরবর্তীকালে তাকে সঙ্গীতের রাজত্বে ব্যাপক প্রভাব বিস্তার করতে সহায়তা করে। বর্তমানে তিনি মেক্সিকো সিটিতে পরিবার নিয়ে বসবাস করছেন।
১৬ বছর বয়স থেকে গানের সুর রচনা করতে শুরু করেন। এরপর মেক্সিকান মিউজিক কনজারভেটরিতে ভর্তি হন। ১৯৭০ থেকে ১৯৭৫ সময়কালে পিয়ানো ও সঙ্গীতের তাত্ত্বিক বিষয়ে অধ্যয়ন করতে থাকেন। পাশাপাশি ১৯৭৬ থেকে ১৯৭৯ সময়কালে ফেদেরিকো ইবারা, জোয়াকুই গুতাইরেজ হেরাস ও হেক্টর কুইন্টানারের সাথে কম্পোজিশন বিষয়ে অধ্যয়ন করেন। এ সময়েই মার্কিন যুক্তরাষ্ট্র থেকে ফুলব্রাইট বৃত্তি পুরস্কার লাভ করেন ও ১৯৯০ সাল থেকে ক্যালিফোর্নিয়ার ভ্যালেন্সিয়ার ক্যালিফোর্নিয়া আর্টস ইনস্টিটিউট থেকে কম্পোজিশন বিষয়ে এমএফএ ডিগ্রী লাভ করেন।
মার্কুয়েজ বেশকিছু মর্যাদাকর পুরস্কার ও সম্মাননা লাভ করেছেন। ১৪ ডিসেম্বর, ২০০৯ তারিখে রাষ্ট্রপতি ফেলিপ কালডেরনের কাছ থেকে মেক্সিকোর জাতীয় কলা ও বিজ্ঞান পুরস্কার প্রিমিও ন্যাশিওনাল দে আর্টেস ওয়াই সায়েনসিয়াস লাভ করেন। এর পূর্বে ফেব্রুয়ারি, ২০০৬ সালে প্রথম সঙ্গীতজ্ঞ হিসেবে ‘লা মেডালা দে অরো দে বেলাস আর্তেস দে মেক্সিকো’ (মেক্সিকোর ফাইন আর্টসে স্বর্ণপদক) লাভ করে ইতিহাস গড়েন। এ পুরস্কারটি মেক্সিকোর অন্যতম সর্বাপেক্ষা মূল্যবান পুরস্কার হিসেবে ফাইন আর্টসে পুরো কর্মজীবনে অসামান্য অবদানের স্বীকৃতিস্বরূপ প্রদান করা হয়ে থাকে। অন্যান্য উল্লেখযোগ্য পুরস্কারের মধ্যে রয়েছে অস্ট্রীয় দূতাবাস কর্তৃক মেডালা মোজার্ট, মেডালা ড. আলফন্সো অর্টিজ তিরাডো, ক্যালিফোর্নিয়া আর্টস ইনস্টিটিউটের ডিস্টিংগুইজড এলামনাস পুরস্কার, ইউনিয়ন দে ক্রনিস্তাস দে মিউজিকা ওয়াই দে টিট্রো। ২০০০ সালে বার্লিনে জার্মান জনগণ এ সুরকারের সম্মানে একটি কনসার্টের আয়োজন করে।
লাতিন আমেরিকার বিভিন্ন দেশে অনুষ্ঠিত সঙ্গীত উৎসবে তার সঙ্গীত পরিবেশন করে তাকে সম্মানিত করা হয়েছে। ২০০৫ সালে ভেনেজুয়েলার কারাকাসে তার সম্মানার্থে আর্তুরো মার্কুয়েজ আন্তর্জাতিক সঙ্গীত উৎসবের আয়োজন করা হয়। ২০১৪ সালে আমেরিকাস ওয়াইওএ অর্কেস্ট্রা দল নিয়ে ক্যারিবীয় সফরে যান ও কম্পোজার-ইন-রেসিডেন্স হিসেবে সম্মানিত হন। তার ‘ডানজোন্স’ বিশ্বের সর্বত্র ব্যালে নৃত্যে উত্তরোত্তর ব্যবহার ঘটছে। তবে, লাতিন আমেরিকার ঘরানায় তার সুরের ব্যবহার নিয়ে কিছুটা বিতর্কের সৃষ্টি হয়েছে। তাস্বত্বেও লাতিন আমেরিকার জনগণের কাছে জনপ্রিয় সুরকার হিসেবে আখ্যায়িত হয়েছেন এবং বৈশ্বিকভাবে অন্যতম গুরুত্বপূর্ণ ও প্রভাববিস্তারকারী মেক্সিকান সুরকার হিসেবে তিনি তার প্রজন্মে স্বীকৃতি পেয়েছেন।
২০১৭ ম্যানিলার ক্যাসিনো হামলা

২০১৭ সালের ২ জুন ভোররাতে ফিলিপাইনের রাজধানী ম্যানিলার এক হোটেলের ক্যাসিনোতে বন্দুকধারীর হামলায় ৩৬ জন নিহত হয়েছেন। । বন্ধুকধারী পরবর্তীতে আত্মহত্যা করে।
শুক্রবার ভোররাতে রিসোর্ট ওয়ার্ল্ড ম্যানিলা নামের হোটেলে বন্দুকধারী ব্যক্তি প্রথমে টিভি মনিটরগুলোতে গুলি করে। এরপর ওই ব্যক্তি জুয়া খেলার টেবিল আগুন ধরিয়ে দেয় এবং তার ব্যাকপ্যাকে ১১৩ মিলিয়ন পেসো (ফিলিপিনো মুদ্রা) বা ২৩ লাখ ডলার সমমূল্যের জুয়ার চিপস ভরে নেয়। পরে সে কমপ্লেক্সের হোটেল সেকশনে পালিয়ে যায় এবং ব্যাকপ্যাকটি ফেলে হোটেলের একটি কক্ষে প্রবেশ করে। অজ্ঞাতনামা ওই বন্দুকধারী ক্যাসিনোর টেবিলে আগুন লাগিয়ে দিলে হোটেল কমপ্লেক্স ও এর ক্যাসিনোতে ধোঁয়ায় দম বন্ধ হয়ে বেশির ভাগ লোক মারা যান। পুলিশকে লক্ষ্য করে গুলিও ছোড়ে সে। পরে হোটেলের একটি রুমে কম্বল মুড়ি দিয়ে তাতে পেট্রল ঢেলে আগুন দিয়ে আত্মহত্যা করে। জঙ্গি সংগঠন আইএস এ হামলার দায় স্বীকার করলেও ফিলিপাইনের পুলিশ প্রধান জানান, এটি ডাকাতির বন্দুকধারী ইংরেজিভাষী লম্বা ও ফ্যাকাশে চেহারার। ফিলিপিাইনের প্রেসিডেন্টের মুখপাত্র আর্নেস্টো আবেলা রাতের গোলাগুলি ও অগ্নিকাণ্ডের ঘটনায় ৩৬ জন নিহত হওয়ার কথা নিশ্চিত করেন। পুলিশ ওই হোটেল কমপ্লেক্সের ৬তলা থেকে হামলাকারীর দগ্ধ লাশ উদ্ধার করেছে। হামলা করার আগে যে গাড়ি করে এসেছিল, সেই গাড়িটিও হোটেলের তিলতলার পার্কিং থেকে উদ্ধার করেছে পুলিশ।
ফিলিপাইনের রাজধানী ম্যানিলার ক্যাসিনোতে হামলাকারী ব্যক্তিকে পুলিশ শনাক্ত করেছে। তিনি ফিলিপাইনেরই নাগরিক। জেসি জেভিয়ার কার্লোস নামে ওই হামলাকারী সন্ত্রাসী ছিলেন না। তিনি জুয়ায় অনেক অর্থ হারিয়ে হতাশ ও ক্ষুব্ধ ছিলেন।
নূরুল ইসলাম ভূঁইয়া

শহীদ নূরুল ইসলাম ভূঁইয়া (জন্ম: অজানা) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর বিক্রম খেতাব প্রদান করে।
নূরুল ইসলাম ভূঁইয়ার জন্ম কুমিল্লা জেলার মনোহরগঞ্জ উপজেলার বাইশগাঁও ইউনিয়নের পূর্ব তালতলা গ্রামে। তার বাবার নাম সেকান্দার আলী ভূঁইয়া এবং মায়ের নাম ফাতেমা বেগম। চার ভাই দুই বোনের মধ্যে শহীদ নূরুল ইসলাম ভূঁইয়া চতুর্থ। তিনি অবিবাহিত ছিলেন। 
পাকিস্তান সেনাবাহিনীতে চাকরি করতেন নূরুল ইসলাম ভূঁইয়া। ১৯৬৯ সালে যোগ দিয়েছিলেন। ১৯৭১ সালের ফেব্রুয়ারি মাসে ছুটি নিয়ে বাড়িতে এসে ছুটি কাটিয়ে আবার যোগ দেন কর্মস্থলে। নূরুল ইসলাম ভূঁইয়া কর্মস্থলে যোগ দেওয়ার কয়েক দিন পরই শুরু হয় মুক্তিযুদ্ধ। এর পর থেকে তার আর খোঁজ ছিল না। পরিবারের লোকজন জানতেন না তিনি মুক্তিযুদ্ধে গেছেন নাকি যাননি। স্বাধীনতার পর বাবা-মা এবং ভাইবোনরা তার অপেক্ষায় থাকেন দীর্ঘসময়। খোঁজ নিতে থাকেন তারা। মা ও বড় ভাই যান কুমিল্লা সেনানিবাসে। সেখানে গিয়ে জানতে পারেন নূরুল ইসলাম ভূঁইয়া মুক্তিযুদ্ধে যোগ দিয়েছিলেন, ২ নম্বর সেক্টরে যুদ্ধ করেন। সালদা নদীতে পাকিস্তান সেনাবাহিনীর সঙ্গে এক যুদ্ধে তিনি শহীদ হয়েছেন। ওই যুদ্ধে নূরুল ইসলাম ভূঁইয়া অসীম সাহস ও বীরত্ব প্রদর্শন করেন। সহযোদ্ধারা তাকে সেখানেই সমাহিত করেন।
ব্রাহ্মণবাড়িয়া জেলার কসবা উপজেলার অন্তর্গত সালদা নদী। সালদা নদীসহ কসবার বিভিন্ন স্থানে ছিল পাকিস্তান সেনাবাহিনীর প্রতিরক্ষা অবস্থান। ১৯৭১ সালের অক্টোবর মাসের মাঝামাঝি নিয়মিত মুক্তিবাহিনীর কয়েকটি দল এক সঙ্গে সালদা নদী ও কসবায় পাকিস্তান সেনাবাহিনীর প্রতিরক্ষা অবস্থানে এক যোগে আক্রমণ করে। মুক্তিবাহিনীর পক্ষে যুদ্ধে নেতৃত্ব দেন কে ফোর্স কমান্ডার খালেদ মোশাররফ (বীর উত্তম)। কয়েকদিন ধরে সেখানে যুদ্ধ চলে। এখানে পাকিস্তান সেনাবাহিনীর প্রতিরক্ষা বাংকারগুলো ছিল খুবই মজবুত। আর্টিলারির গোলাবর্ষণ করেও সেগুলো ধ্বংস করা সম্ভব হচ্ছিল না। তখন মুক্তিযোদ্ধারা চারদিক থেকে পাকিস্তানিদের অবরোধ করে সাহসিকতার সঙ্গে যুদ্ধ করতে থাকেন। পাকিস্তানি সেনাদের পালাবার পথ ছিল রুদ্ধ। কিন্তু তাদের প্রত্যেক বাংকারেই মজুদ ছিল বিপুল রসদ। সেগুলো নিয়ে অনেকদিন যুদ্ধ চালিয়ে যাওয়া সম্ভব ছিল। পাকিস্তানিরা সুরক্ষিত বাংকারে অবস্থান করে মুক্তিবাহিনীর আক্রমণ প্রতিহত করতে থাকে। দুই পক্ষে তুমুল যুদ্ধ চলা অবস্থায় ২১ বা ২২ অক্টোবর খালেদ মোশাররফ গোলার স্প্রীন্টারে আঘাতপ্রাপ্ত হয়ে আহত হন। কয়েকদিনের যুদ্ধে মুক্তিবাহিনীর নুরুল ইসলাম ভূইয়াসহ আরও কয়েকজন শহীদ হন। তারা কেউ গুলিতে, কেউ গোলার স্প্রীন্টারের আঘাতে মারা যান। এই যুদ্ধে পাকিস্তান সেনাবাহিনী পাকিস্তান সেনাবাহিনী ও মুক্তিবাহিনী; উভয়েরই ব্যাপক ক্ষয়ক্ষতি হয়।
শ্রেষ্ঠ পুরুষ নেপথ্য কণ্ঠশিল্পী বিভাগে আইফা পুরস্কার

শ্রেষ্ঠ পুরুষ নেপথ্য কণ্ঠশিল্পী বিভাগে আইফা পুরস্কার হল ভারতের চলচ্চিত্রে পুরুষ নেপথ্য কণ্ঠশিল্পীর জন্য আন্তর্জাতিক ভারতীয় চলচ্চিত্র অ্যাকাডেমি প্রদত্ত বাৎসরিক পুরস্কার। ২০০০ সাল থেকে আইফা পুরস্কারের অংশ হিসেবে বলিউড চলচ্চিত্রে পুরুষ নেপথ্য কণ্ঠশিল্পীর অবদানের স্বীকৃতি হিসেবে এই পুরস্কার প্রদান করা হয়। সোনু নিগম সর্বাধিক চারবার এই পুরস্কার লাভ করেন। এছাড়া শান ও অরিজিৎ সিং তিনবার এই পুরস্কার লাভ করেন।
বাংলাদেশের সৌর বিদ্যুৎ প্রকল্প

এই নিবন্ধটিতে বাংলাদেশের সৌর বিদ্যুৎ প্রকল্পগুলোর নাম তালিকাবদ্ধ ভাবে উপস্থাপন করা হলো।
এছাড়াও বাংলাদেশ কৃষি উন্নয়ন কর্পোরেশন (বিএডিসি) কর্তৃক বাস্তবায়িত সোলার ইরিগেশন  প্রকল্প। বিএডিসি হতে প্রাপ্ত তথ্যে জানা যায় যে, ৫০০টি সোলার পাম্প স্থাপনের কার্যক্রম প্রক্রিয়াধীন রয়েছে।
এনআরবি ব্যাংক পিএলসি

নন-রেসিডেন্ট বাংলাদেশীস ব্যাংক পাবলিক লিমিটেড কোম্পানি (এনআরবিবিপিএলসি) () বাংলাদেশের একটি বাণিজ্যিক ব্যাংক।
এই ব্যাংকটি ২০১৩ সালে প্রতিষ্ঠিত হয়।
২০১৯ সালে এনআরবিবিপিএলসি এসএসএল ওয়ারলেসের সহযোগিতায় ‘স্ট্রেট ব্যাংকিং’ নামে কর্পোরেট ব্যাংকিং সেবা চালু করে।
এনআরবিসি ব্যাংক পিএলসি

নন-রেসিডেন্ট বাংলাদেশীস কমার্শিয়াল ব্যাংক পাবলিক লিমিটেড কোম্পানি (এনআরবিসিবিপিএলসি) বাংলাদেশের একটি বাণিজ্যিক ব্যাংক।
এই ব্যাংকটি ২০১৩ সালের ২ এপ্রিল প্রতিষ্ঠিত হয়। ব্যাংকে অস্বাভাবিক লেনদেনের জন্য কারণ দর্শানোর নির্দেশ দেয় বাংলাদেশ ব্যাংক।
মার্গারিটা সালাস

মার্গারিটা সালাস ফাল্গুয়েরাস, কানেরোর প্রথম মার্কুইজ (; ৩০ নভেম্বর ১৯৩৮ - ৭ নভেম্বর ২০১৯) কানেরো এলাকায় জন্মগ্রহণকারী স্পেনীয় প্রমীলা বিজ্ঞানী ছিলেন। সচরাচর মার্গারিটা সালাস নামেই অধিক পরিচিত ব্যক্তিত্ব তিনি। জৈবরসায়ন ও আণবিক জিনতত্ত্ব বিষয়ে অবদান রেখেছেন।
স্পেনের কানেরো (আস্তুরিয়াস) এলাকায় সালাসের জন্ম। মাদ্রিদ কমপ্লাটেন্স বিশ্ববিদ্যালয় থেকে স্নাতক ডিগ্রী অর্জন করেন ও আলবার্তো সোলসের (সিএসআইসি) তত্ত্বাবধানে ১৯৬১ সালে পিএইচডি ডিগ্রী লাভ করেন। ১৯৬৭ সালে সেভেরো ওকোয়া’র সাথে মার্কিন যুক্তরাষ্ট্রে কাজ করার জন্য ভ্রমণ করেন। সালাস ও তার স্বামী এলাদিও ভিনুয়েলা জৈবরসায়ন ও আণবিক জীববিদ্যা বিষয়ে স্পেনীয় গবেষণাকর্মের জন্য দায়িত্বপ্রাপ্ত হন। এ পর্যন্ত ৪০-এর অধিক পিএইচডি ছাত্রের তত্ত্বাবধান করেছেন তিনি এবং দুই শতাধিক বৈজ্ঞানিক নিবন্ধ প্রকাশ করেছেন। সিএসআইসিতে জৈবপ্রযুক্তি বিষয়ে অধ্যাপক হিসেবে কাজ করেছেন।
রসায়ন বিষয়ে স্নাতক ডিগ্রী লাভের পর মার্গারিটা সালাস স্পেনের জৈবরসায়নের পথিকৃৎ আলবার্তো সোলস ল্যাবরেটরিতে যোগদান করেন। সোলসের নির্দেশনায় তিনি গ্লুকোজ-৬-ফসফেট বিষয়ে ডক্টরাল অভিসন্দর্ভ তৈরি করেন ও তা সমাপণান্তে ১৯৬৩ থেকে ১৯৬৭ সময়কালে চার বছরের জন্য মার্কিন যুক্তরাষ্ট্রে কাজ করেন। সেভেরো ওকোয়ার সাথে নিউইয়র্ক বিশ্ববিদ্যালয়ের গবেষক হন।
মার্গারিটা সালাস এ পর্যন্ত ৩৫০-এর অধিক প্রকাশনা আন্তর্জাতিক জার্নাল বা গ্রন্থে এবং ১০টি জাতীয় পর্যায়ে প্রকাশ করেছেন। এছাড়াও ৮টি বিষয়ে লেখকস্বত্ত্ব লাভ করেন ও ৪০০ লেকচার প্রদান করেছেন।
২০০০ সালে বিজ্ঞানে নারীদের অংশগ্রহণের বিষয়ে সবিশেষ অবদান রাখায় লোরেয়াল-ইউনেস্কো মহিলা বিজ্ঞান পুরস্কার লাভ করেন। সালাস স্পেনীয় সায়েন্স রয়্যাল একাডেমি, সায়েন্স ও আর্টস ইউরোপীয় একাডেমি, আমেরিকান আর্টস ও সায়েন্স একাডেমি, আমেরিকান মাইক্রোবায়োলজি একাডেমি, মার্কিন যুক্তরাষ্ট্রের জাতীয় বিজ্ঞান একাডেমি ও সেভেরো ওকোয়া ফাউন্ডেশনের অন্যতম সদস্য। ২০ ডিসেম্বর, ২০০১ তারিখে রিয়াল একাডেমিয়া ইস্পানোলার ‘আই’ সীটে নির্বাচিত হন। ৪ জুন, ২০০৩ তারিখে তার আসনের দায়িত্বভার গ্রহণ করেন। ১১ জুলাই, ২০০৮ তারিখে সালাসকে রাজা প্রথম জুয়ান কার্লোস স্পেনীয় অভিজাত সম্প্রদায়ের মর্যাদায় অভিষিক্ত করেন ও তাকে সম্মানসূচক ‘মার্কুইয়েসা দে কানেরো’ পদবীতে ভূষিত করেন।
মার্গারিটা সালাস ২০১৯ সালের ৭ নভেম্বর ৮০ বছর বয়সে মৃত্যুবরণ করেন।
শ্রেষ্ঠ নারী নেপথ্য কণ্ঠশিল্পী বিভাগে আইফা পুরস্কার

শ্রেষ্ঠ নারী নেপথ্য কণ্ঠশিল্পী বিভাগে আইফা পুরস্কার হলো ভারতের চলচ্চিত্রে নারী নেপথ্য কণ্ঠশিল্পীর জন্য আন্তর্জাতিক ভারতীয় চলচ্চিত্র অ্যাকাডেমি কর্তৃক প্রদত্ত বাৎসরিক পুরস্কার। ২০০০ সাল থেকে আইফা পুরস্কারের অংশ হিসেবে বলিউড চলচ্চিত্রে নারী নেপথ্য কণ্ঠশিল্পীর অবদানের স্বীকৃতি হিসেবে এই পুরস্কার প্রদান করা হয়।
এই বিভাগে প্রথমবার পুরস্কার অর্জন করেন অলকা যাজ্ঞিক, তিনি "তাল" (১৯৯৯) চলচ্চিত্রের শিরোনাম গানের জন্য এই পুরস্কার অর্জন করেন। শ্রেয়া ঘোষাল সর্বাধিক নয়বার এই পুরস্কার লাভ করেন। অলকা ইয়াগনিক, সুনিধি চৌহান ও কনিকা কাপুর দুইবার করে এই পুরস্কার লাভ করেন। ঘোষাল সর্বাধিক ২৫টি মনোনয়ন লাভ করেছেন। এখন পর্যন্ত দুইবার এই বিভাগে যৌথভাবে বিজয়ীকে পুরস্কার প্রদান করা হয়েছে, প্রথমবার ২০০৩ সালে কবিতা কৃষ্ণমূর্তি ও শ্রেয়া ঘোষালকে এবং দ্বিতীয়বার ২০১৯ সালে হর্ষদীপ কৌর ও বিভা সরফকে।
শ্রেষ্ঠ কৌতুক চরিত্রে অভিনয় বিভাগে আইফা পুরস্কার

শ্রেষ্ঠ কৌতুক চরিত্রে অভিনয় বিভাগে আইফা পুরস্কার হল ভারতের চলচ্চিত্রে কৌতুক চরিত্রে অভিনয়ের জন্য আন্তর্জাতিক ভারতীয় চলচ্চিত্র অ্যাকাডেমি প্রদত্ত বাৎসরিক পুরস্কার। ২০০০ সাল থেকে আইফা পুরস্কারের অংশ হিসেবে বলিউড চলচ্চিত্রে কৌতুক চরিত্রে অভিনয়ের অবদানের স্বীকৃতি হিসেবে এই পুরস্কার প্রদান করা হয়। গোবিন্দ, রিতেশ দেশমুখ, অভিষেক বচ্চন ও বরুণ ধবন দুইবার এই পুরস্কার লাভ করেন।
নয়ডা সিটি সেন্টার মেট্রো স্টেশন

নয়ডা সিটি সেন্টার মেট্রো স্টেশন বা ওয়েভ সিটি সেন্টার স্টেশন হল দিল্লি মেট্রো রেলের ব্লু লাইনের একটি টার্মিনাল স্টেশন। ব্লু লাইনের অন্য টার্মিনাল স্টেশনটি হল দ্বারকা সেক্টর ২১ মেট্রো স্টেশন।
সেপ্টেম্বর ২০১৩ সালে একটি রুটিন চেকের সময়, ডিএমআরসি পাওয়া গেছে যে স্টেশনের মধ্যে ফাটল দেখা যায় ।যাইহোক, কর্মকর্তারা এর কারণ উদ্ঘাটন করতে পারেনি।কাছাকাছি অন্যান্য স্টেশনগুলিও পরিদর্শন করা হয়েছিল এবং সেখানে কোন সমস্যা দেখা যায়নি।
ডিএমআরসি কর্তৃক কোন ট্রেন বাতিল করা হলেও, এই স্টেশন থেকে নোয়াগাঁও গল্ফ কোর্সের মেট্রো স্টেশন থেকে ভ্রমণের সময় বৃদ্ধি পেয়েছে।ট্রেনটি এই স্টেশনের কাছে খুব ধীর গতিতে চলতে থাকে, যখন মেরামতের কাজ চলছিল স্টেশন এবং ১৭৪ নং থেকে ১৮৫ নং স্তম্ভগুলি তে।স্টেশনের সেবা কয়েক দিনের জন্য বন্ধ করা হয়েছিল।
ডিএমআরসি সমস্যাটির কারণ অনুসন্ধানের জন্য একটি কমিটি গঠন করে।কমিটি কর্তৃক জমা দেওয়া রিপোর্টের পর একজন প্রকৌশলী বরখাস্ত হন। 
বর্তমান মেট্রো স্টেশনের দ্বারা আসন্ন নয়ডা-গ্রটার নয়ডা মেট্রোর সঙ্গে দিল্লি মেট্রোকে সংযুক্ত করার হবে। এই স্টেশনগুলি যাত্রীদের একটি বিনিময় প্রদান করবে।
বাংলাদেশ লোক-প্রশাসন প্রশিক্ষণ কেন্দ্র

বাংলাদেশ লোক-প্রশাসন প্রশিক্ষণ কেন্দ্র (সংক্ষেপে: বিপিএটিসি) একটি সংবিধিবদ্ধ প্রশিক্ষণমূলক প্রতিষ্ঠান যা সরকারি, বেসরকারি ও স্বশাসিত প্রতিষ্ঠানের কর্মকর্তাদের প্রশিক্ষণ দিয়ে থাকে। এটি ঢাকা জেলার সাভারে ঢাকা-আরিচা মহাসড়কের পাশে অবস্থিত। এছাড়া এর প্রশাসনিক তত্ত্বাবধানে ঢাকা, চট্টগ্রাম, রাজশাহী ও খুলনা বিভাগের সদর দপ্তরে চারটি আঞ্চলিক লোকপ্রশাসন প্রশিক্ষণ কেন্দ্র রয়েছে।
প্রতিষ্ঠানটি ২৮ এপ্রিল, ১৯৮৪ সালে প্রতিষ্ঠিত হয়। এটি বাংলাদেশ লোক-প্রশাসন প্রশিক্ষণ কেন্দ্র অধ্যাদেশ ১৯৮৪ দ্বারা গঠিত ও পরিচালিত।
১৯৮৪ সালের ২৬ নং অধ্যাদেশের আওতায় লোকপ্রশাসন ও ব্যবস্থাপনার জন্য প্রতিষ্ঠানটি একটি সমন্বিত জাতীয় সংবিধিবদ্ধ প্রশিক্ষণ কেন্দ্র হিসেবে প্রতিষ্ঠিত হয়। সরকারের একজন সচিব এর প্রধান কর্মকর্তা। তার পদবী রেক্টর। রেক্টরের অধীনে পাঁচটি বিভাগের দায়িত্বপ্রাপ্ত যুগ্ম-সচিব পর্যায়ে রয়েছে পাঁচজন এমডিএস। বিভাগগুলো হলো: ব্যবস্থাপনা ও লোকপ্রশাসন, কর্মসূচি প্রণয়ন ও পর্যবেক্ষণ, উন্নয়ন ও অর্থনৈতিক বিষয়াদি, গবেষণা ও নির্দেশনা এবং প্রকল্প প্রণয়ন। একজন মন্ত্রীর সভাপতিত্বে ১২-সদস্য বিশিষ্ট বোর্ড অব গভর্নরস প্রতিষ্ঠানটির সাধারণ নীতিমালা নির্ধারণ করে।
এ প্রতিষ্ঠানের বিশেষ উদ্দেশ্য হচ্ছে জাতীয় পর্যায়ে লোকপ্রশাসনের ব্যবস্থাপনা ও উন্নয়নের জন্য সরকারি ও বেসরকারি কর্মকর্তাদের প্রয়োজনীয় জ্ঞান ও কলাকৌশল শিক্ষাদানের মাধ্যমে তাঁদের উন্নয়ন সাধন করা। সে উদ্দেশ্যে প্রতিষ্ঠানটির কার্যক্রমের মধ্যে রয়েছে বাংলাদেশ সিভিল সার্ভিসে নবনিযুক্ত ক্যাডারদের মৌলিক প্রশিক্ষণ, মধ্যম স্তরের ও সিনিয়র সরকারি কর্মকর্তাদের চাকুরিকালীন প্রশিক্ষণ এবং পাবলিক করপোরেশন, স্থানীয় কর্তৃপক্ষ ও বেসরকারি প্রতিষ্ঠানের কর্মকর্তাদের প্রশিক্ষণ প্রদান। এছাড়া উল্লেখযোগ্য কার্যক্রমের মদ্যে রয়েচেহ লোকপ্রশাসন, ব্যবস্থাপনা ও উন্নয়ন বিষয়ে গবেষণা পরিচালনা, প্রশাসন ও উন্নয়ন বিষয়ক সমস্যা সমাধানে সরকারকে পরামর্শ দান, প্রশাসন ও উন্নয়ন বিষয়ক বই, সাময়িকী ও প্রতিবেদন প্রকাশ, গ্রন্থাগার ও পাঠকক্ষ প্রতিষ্ঠা ও পরিচালনা এবং অধ্যাদেশে বর্ণিত অন্যান্য বিষয় বাস্তবায়ন করা। সরকার লোকপ্রশাসন বিষয়ে প্রশিক্ষণ ও গবেষণা সম্পর্কিত অন্যান্য কাজ সম্পাদনের জন্যও বিপিএটিসি-কে নির্দেশ দিতে পারে।
ক্যাডার ও নন-ক্যাডারভুক্ত সকল সরকারি কর্মকর্তা বিপিএটিসি-র প্রশিক্ষণের আওতাধীন। নবনিযুক্ত বিসিএস ক্যাডার কর্মকর্তা থেকে ঊর্ধ্বতন নীতিনির্ধারক এর অন্তর্ভুক্ত। বিপিএটিসি-র প্রশিক্ষণ কর্মসূচি সার্বিকভাবে দুই শ্রেণিতে বিভক্ত: একটি মৌলিক কোর্স, অন্যটি স্বল্পমেয়াদি বিশেষ কোর্স। স্বল্পমেয়াদি কোর্সের মেয়াদ ১-৪ সপ্তাহ মেয়াদের এবং মৌলিক কোর্সের মেয়াদ ১০-১৬ সপ্তাহ।
আবদুর রউফ (বীর বিক্রম)

আবদুর রউফ (জন্ম: অজানা) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর বিক্রম খেতাব প্রদান করে।
আবদুর রউফের জন্ম নরসিংদী জেলার মনোহরদী উপজেলার কোচের চরে। তার বাবার নাম আবদুল হেকিম এবং মায়ের নাম রওশন আরা বেগম। তার স্ত্রীর নাম শামীম আরা রউফ। তাদের এক ছেলে ও দুই মেয়ে। 
আবদুর রউফ ১৯৭১ সালে ঢাকা বিশ্ববিদ্যালয়ের অর্থনীতি বিভাগের স্নাতকোত্তর শিক্ষার্থী ছিলেন। মুক্তিযুদ্ধ শুরু হলে তিনি যুদ্ধে যোগ দেওয়ার চিন্তা করে মায়ের কাছে অনুমতি চাইলেন। কিন্তু তার মা এতে সাড়া দিলেন না। কয়েক দিন পর বাড়ি থেকে পালিয়ে রওনা হলেন ভারতের উদ্দেশ্যে। সঙ্গে ছিলেন আরও আটজন। তিন দিন হেঁটে পৌঁছালেন ভারতের ত্রিপুরা রাজ্যের সীমান্তসংলগ্ন এক ক্যাম্পে। কিন্তু মুক্তিযুদ্ধে যোগ দেওয়া সম্ভব হলো না। তাদের কারও অস্ত্র চালানোর প্রশিক্ষণ নেই। অনেক দিন অপেক্ষার পর শুরু হলো প্রশিক্ষণ। এই প্রশিক্ষণ চলাকালে তিনি অন্তর্ভুক্ত হন প্রথম বাংলাদেশ অফিসার্স ওয়ার কোর্সে। তিন মাসের প্রশিক্ষণ শেষে তিনি যুদ্ধ করেন ৫ নম্বর সেক্টরের শেলা সাব সেক্টরে। তাকে মুক্তিবাহিনীর একটি দল পরিচালনার দায়িত্ব দেওয়া হয়। স্বাধীনতার পর তিনি বাংলাদেশ সেনাবাহিনীতে চাকরি করেন। লেফটেন্যান্ট কর্নেল হিসেবে অবসর নেন তিনি।
১০ অক্টোবর শেলা সাব সেক্টরে যোগ দেন আবদুর রউফ। এই সাব সেক্টরের অধীন এলাকায় বেশ কয়েকটি বড় যুদ্ধ সংঘটিত হয়। এর মধ্যে ছাতক যুদ্ধ (১৩-১৭ অক্টোবর) ও ৩০ নভেম্বরের টেংরাটিলা আক্রমণ উল্লেখযোগ্য। এ ছাড়া অনেক অ্যামবুশ, রেইড, ডিমোলিশন ও আকস্মিক আক্রমণ পরিচালিত হয়। সীমান্তবর্তী হওয়ায় মুক্তিবাহিনীর পক্ষে এই এলাকায় অপারেশন পরিচালনা কিছুটা সহজ ছিল। সাবসেক্টর কমান্ডারের নির্দেশে নভেম্বর মাসে তিনি একদল মুক্তিযোদ্ধা নিয়ে সিলেট-সুনামগঞ্জ সড়কের একটি সেতু ধ্বংস করেন। নির্ধারিত দিন তার নেতৃত্বে প্রায় ১৪০ জনের মুক্তিযোদ্ধার দল ভারত থেকে রওনা হয় নির্দিষ্ট স্থানে। সেতুর কাছাকাছি পৌঁছে রেকি করে তারা দেখতে পান সেতুতে একদল পাকিস্তানি সেনা ও রাজাকার পাহারায় আছে। রাত আনুমানিক তিনটায় তারা পাকিস্তানিদের আক্রমণ করেন। পাকিস্তানিরাও পাল্টা আক্রমণ করে। দুই পক্ষে তুমুল যুদ্ধ চলতে থাকে। মুক্তিযোদ্ধারা তার নেতৃত্বে অত্যন্ত সাহস ও ক্ষিপ্রতার সঙ্গে যুদ্ধ করতে থাকেন। আড়াই ঘণ্টা যুদ্ধের পর তারা সেতুর দখল নেন। পাকিস্তানি সেনা ও রাজাকাররা হতাহত ব্যক্তিদের নিয়ে টেংরাটিলার দিকে পালিয়ে যায়। এরপর তারা রেল ও সড়কসেতুতে দ্রুত বিস্ফোরক লাগিয়ে তা ধ্বংস করেন। এই অপারেশনে আবদুর রউফ যথেষ্ট রণকৌশল ও সাহস প্রদর্শন করেন। এই অপারেশনের কয়েক দিন পরই সংঘটিত হয় টেংরাটিলা যুদ্ধ। সিদ্ধান্ত অনুসারে ২৯ নভেম্বর মুক্তিবাহিনীর চারটি কোম্পানি ভারত থেকে রওনা হয়ে ৩০ নভেম্বর টেংরাটিলার নির্দিষ্ট স্থানে অবস্থান নেয়। নিয়মিত মুক্তিবাহিনীর জেড ফোর্সের ৩ ইস্ট বেঙ্গল রেজিমেন্টের দুটি দল মূল আক্রমণকারী দল হিসেবে টেংরাটিলায় পাকিস্তানি অবস্থানে আক্রমণ করে। আবদুর রউফ এ সময় তার দল নিয়ে ফ্ল্যাস্কগার্ড হিসেবে যুদ্ধে অংশ নেন। কয়েক দিন ধরে এখানে যুদ্ধ চলে। টেংরাটিলায় পাকিস্তানি প্রতিরক্ষা অবস্থান এতই সুদৃঢ় ছিল যে মুক্তিযোদ্ধারা প্রবল বিক্রমে যুদ্ধ করেও কিছুতেই সামনে অগ্রসর হতে পারছিলেন না। এ অবস্থায় তারা তিন দিক থেকে পাকিস্তানিদের অবরোধ করেন। ৫ ডিসেম্বর রাতে পাকিস্তানিরা টেংরাটিলা থেকে পালিয়ে যায়।
বীর শ্রেষ্ঠ রুহুল আমিনের সমাধি

বীর শ্রেষ্ঠ রুহুল আমিনের সমাধি বাংলাদেশের খুলনা জেলার রূপসা নদীর তীরে অবস্থিত। ১৯৭১ সালের ১০ই ডিসেম্বর খুলনায় শহীদ হন মোহাম্মদ রুহুল আমিন। বাংলাদেশ স্বাধীন হবার পর মুক্তিযুদ্ধে সর্বচ্চ আত্মত্যাগের কারণে মোহাম্মদ রুহুল আমিনকে সর্বোচ্চ সামরিক খেতাব ‘বীর শ্রেষ্ঠ’ তে ভূষিত করা হয়।
রূপসা বাসস্ট্যান্ড থেকে বীর শ্রেষ্ঠ রুহুল আমিন সড়ক ধরে মাত্র ৫০ গজ গেলেই চোখে পড়বে মাজারটি। ১৯৭১ সালে রূপসা নদী তীরবর্তী খুলনা শিপইয়ার্ডের সামনে রুহুল আমিন শহীদ হন। তাকে বাগমারা নামক গ্রামে সমাহিত করা হয়। বর্তমানে দেড় একর জমি নিয়ে বীর শ্রেষ্ঠ রুহুল আমিন এবং বীর বিক্রম মহিবুল্লাহর সমাধি কমপ্লেক্স নির্মিত হয়েছে। ২০০৩ সালে জেলা প্রশাসনের উদ্যোগে নতুন করে সমাধিসৌধের সংস্কার করা হয়।
মোহাম্মদ রুহুল আমিন (১৯৩৫ - ১০ ডিসেম্বর, ১৯৭১) বাংলাদেশের স্বাধীনতা যুদ্ধে অংশগ্রহণকারী একজন শহিদ মুক্তিযোদ্ধা। 
তার পদবি ছিলো ইঞ্জিন আর্টিফিশার। তিনি প্রথমে ২ নং সেক্টরে যুদ্ধ করেন৷ পরবর্তীতে ১০ নম্বর নৌ সেক্টরে যুদ্ধ করেন। ভারতের দেয়া পলাশ নামক যুদ্ধতরী নিজের দেশে নিয়ে আসার সময় বিমানবাহিনীর আক্রমণের মুখে পড়লেও নৌকা ত্যাগ না করা লড়াই করেন। নৌকা ধ্বংস হলে তিনি আহত অবস্থায় পাড়ে উঠলে রাজাকার-আলবদরদের হাতে মৃত্যুবরণ করেন। বাংলাদেশের মহান মুক্তিযুদ্ধে চরম সাহসিকতা আর অসামান্য বীরত্বের স্বীকৃতিস্বরূপ যে সাতজন বীরকে বাংলাদেশের সর্বোচ্চ সামরিক সম্মান “বীর শ্রেষ্ঠ” উপাধিতে ভূষিত করা হয় তিনি তাদের অন্যতম।
ভিসিতাসিওন পাদিল্লা

ভিসিতাসিওন পাদিল্লা (; জন্ম: ২ জুলাই, ১৮৮২ - মৃত্যু: ১২ ফেব্রুয়ারি, ১৯৬০) ফ্রান্সিস্কো মোরাজান এলাকার তালাঙ্গায় জন্মগ্রহণকারী প্রথিতযশা হন্ডুরীয় প্রমিলা শিক্ষাবিদ ও নারীবাদী কর্মী ছিলেন। পাদিল্লা হন্ডুরাসে পারস্পরিক সমঝোতাভিত্তিক সমাজ ব্যবস্থা প্রবর্তনে এগিয়ে এসেছেন, মাদকবিরোধী আন্দোলনকে শক্তিশালীকরণসহ হন্ডুরীয় মহিলাদের অধিকার প্রতিষ্ঠায় আজীবন আন্দোলন করে গেছেন।
হন্ডুরাস প্রজাতন্ত্রের ফ্রান্সিস্কো মোরাজান ডিপার্টামেন্টো মিউনিসিপালিটির নিয়ন্ত্রণাধীন তালাঙ্গায় ভিসিতাসিওন পাদিল্লা জন্মগ্রহণ করেন। স্নাতক ডিগ্রী লাভের পর ১৯০৯ সালে শিক্ষকতা পেশায় মনোনিবেশ ঘটান। তারপর ১৯১৩ সালে ‘আতেনিও ডে হন্ডুরাস’ নামীয় সংগঠনের অন্যতম সদস্য মনোনীত হন। বিখ্যাত লেখক রাফায়েল হেলিওডোরো ভ্যালি ওয়াই ফ্রোইলান টার্সিওসের একত্রে কাজ করেন ও নিজের সাংগঠনিক দক্ষতা তুলে ধরেন। ১৯১৭ সালে তেগুসিগাল্পায় উদারপন্থী সংবাদপত্র ‘জুয়ান রাফায়েল মোরা’ প্রতিষ্ঠা করেন তিনি।
১৯২৪ সালে গৃহযুদ্ধ ছড়িয়ে পড়ে। এ সময় পাদিল্লা তার নিজস্ব চিন্তাধারা ‘বোলেটিন ডে লা ডিফেন্সা ন্যাশিওনালে’ তুলে ধরেন। একই সময়ে তার নেতৃত্বে তেগুসিগাল্পায় একদল নারীকে নিয়ে ‘সোসাইডেড কালচারাল ফেমেনিনা’ নামীয় দল প্রতিষ্ঠায় অগ্রসর হন। ১৯২৬ সালে এ সংগঠনটি সরকারীভাবে ডাক্তার মিগুয়েল পাজ বারাহোনা’র কাছ থেকে আর্থিক বরাদ্দ পায় ও ‘মায়েদের দিন’রূপে প্রজ্ঞাপন জারী করা হয়।
১৯২৯ সালে শিক্ষকতা পেশা থেকে অবসরগ্রহণ করেন। পরের বছর ১৯৩০ সালে তিনি লা গাসেটা সংবাদপত্রের প্রতিষ্ঠায় স্মারকসূচক বক্তৃতা প্রদানের জন্য আমন্ত্রিত হন। প্রথিতযশা হন্ডুরীয় শিল্পী ও শিক্ষক পাবলো জেলায়া সায়েরা’র স্মরণে ১৯৩৪ সালে ‘জেলায়া সায়েরা’ সংগঠন প্রতিষ্ঠা করেন। এ সময়কালে গুজব ছড়িয়ে পড়ে যে, স্বৈরশাসক ডক্টর ও জেনারেল টিবারসিও কারিয়াস আন্দিনো তাদের সরকারি পদ ছেড়ে দিবেন ও ১৯৩৬ সাল পর্যন্ত ঐ একনায়কতন্ত্র পরিচালিত হয়। পাদিল্লা তার মতামত ‘অরিয়েন্টেসিওন’ ও ‘সিয়াডাডানোয়’ তুলে ধরেন। এক বছর পর কারিয়াস তার সরকারি পদ থেকে অবসর নেন ও সাধারণ নির্বাচনের ঘোষণা দেন যাতে জুয়ান ম্যানুয়েল গালভেজ বিজয়ী হন।
২৫ জানুয়ারি, ১৯৫৪ তারিখে ঐ রাষ্ট্রপতির সময়কালে আনুষ্ঠানিকভাবে প্রজ্ঞাপন জারী হয়। হিসাবরক্ষক জুলিও লোজানো ডায়াজ মহিলাদের অধিকারকে স্বীকৃতি দেন ও প্রথমবারের মতো হন্ডুরাস প্রজাতন্ত্রে তাদের ভোটাধিকার প্রয়োগের অনুমতি দান করেন। অবিসংবাদিত কর্মী পাদিল্লা এ সময় সেখানে ছিলেন।
পাশাপাশি ‘এল ন্যাশিওনাল’ সংবাদপত্রের কলাম লেখক ছিলেন। শিশুতোষ গ্রন্থ ‘আজুসেনাস’ ও প্রবন্ধ সঙ্কলন ‘পাসাতাইমপোস ই হিস্টোরিয়াস ডে লা এডকেসিওন পাবলিকা হন্ডুরেনা’ প্রকাশ করেন তিনি।
সেলো পোস্টাল ডে এলপিএস ০.০২-এ তার চিত্রের উপস্থাপনা হয়। মুভমেন্ট অব ওম্যান ‘ভিসিতাসিওন পাদিল্লা’ নামে শান্তি মিছিল পরিচালনা করে। ২০১০ সালকে আনো ডে ‘ভিসিতাসিওন পাদিল্লা’ নামে ঘোষণা করা হয়।
এইসব দিনরাত্রি

এইসব দিনরাত্রি ১৯৮৫ সালে বিটিভিতে প্রচারিত হুমায়ূন আহমেদ পরিচালিত একটি জনপ্রিয় পারিবারিক নাটক। নাটকটা সেই সময় এতটাই জনপ্রিয় ছিল যে নাটক চলাকালে ঢাকার ব্যস্ত রাস্তাগুলো ফাঁকা থাকত। নাটকটি ঢাকা শহরে বসবাসকারী একটি মধ্যবিত্ত পরিবারের গল্প বলে। নাটকটিতে একটি সাধারণ মধ্যবিত্ত পরিবারের সুখ, ভালোবাসা, বিয়ে, মৃত্যু, সমস্যা ইত্যাদিই দেখানো হয়েছে। গল্পটা শেষ হয় "টুনি" নামের লিউকেমিয়ায় আক্রান্ত এক ছোট মেয়ের মৃত্যুর মধ্য দিয়ে। ছোট মেয়েটির মৃত্যু পুরো দেশে একটা আলোড়ন তোলে। অনেকেই হুমায়ূন আহমেদকে "টুনি" চরিত্রটিকে বাঁচিয়ে রাখার অনুরোধ করেন। কিন্তু হুমায়ূন আহমেদ তার সিদ্ধান্তে অটল থাকেন।
ইউনিয়ন ব্যাংক পিএলসি

ইউনিয়ন ব্যাংক পিএলসি বাংলাদেশের একটি বণিজ্যিক ব্যাংক যেটি মূলত ইসলামী ব্যাংকিং ব্যবসায় জড়িত।
এই ব্যাংকটি ২০১৩ সালের ১ এপ্রিল প্রতিষ্ঠিত হয়।
নয় নম্বর বিপদ সংকেত

নয় নম্বর বিপদ সংকেত হুমায়ুন আহমেদ পরিচালিত বাংলাদেশি হাস্যরসাত্মক চলচ্চিত্র। টি প্রযোজনা করেছে ইমপ্রেস টেলিফিল্ম। পুরো চলচ্চিত্রটি চিত্রায়িত হয়েছে নুহাশ পল্লীতে। এছাড়া চলচ্চিত্রটিতে প্রাকৃতিক সৌন্দর্য ও শিল্প দারুণ এক নিদর্শনস্বরূপ পরিচিত হয়েছে।
বৃষ্টিবিলাসে একা থাকেন সোবহান সাহেব। অঢেল সম্পত্তির মালিক তিনি। বাড়ির সামনে আছে চিড়িয়াখানা, পুকুর, পাহাড়, টিলা। সবুজ গাছগাছালিতে ঘেরা চারপাশ। কিন্তু এই জায়গায় সোবহান সাহেবের ছেলেমেয়েদের কেউ থাকেন না। দুই মেয়ে আর এক ছেলে সবাই থাকে ঢাকায়। কদাচিৎ বেড়িয়ে আসে সোবহান সাহেবের কাছে। হঠাৎ একদিন সোবহান সাহেবের মনে হয় একা বেঁচে থাকার মধ্যে কোন মানে নেই, কোন সার্থকতা নেই।
ম্যানেজারকে ডেকে পরামর্শ চান। তিনি ইচ্ছা ব্যক্ত করে বলেন, বাড়িটিতে যেন প্রাণ নেই। ছোট ছোট ছেলেমেয়েরা ঘুরে বেড়াবে, নাচবে, গাইবে তবেই না মনে হবে আনন্দময় বাড়ি। ম্যানেজার তাকে আশ্বাস দেন। বলেন, স্যার আপনি কোন চিন্তা করবেন না। বাচ্চা কাচ্চা জোগাড় হয়ে যাবে। একদিন সকালে সোবহান সাহেব অবাক হয়ে দেখেন তার বাড়ির চারপাশে অসংখ্য ছেলেমেয়ে কিলবিল করছে।
ম্যানেজার গ্রাম থেকে ভাড়া করে এনেছে শ'খানেক শিশুকে। তারা সোবহান সাহেবের বাড়িতে ঢুকেই যেখানে পারছে হৈ চৈ করছে, ফুল ছিঁড়ছে, গাছের পাতা ছিঁড়ছে, চিড়িয়াখানার প্রাণীকে অহেতুক জ্বালাতন করছে, পুকুরে সাঁতার কাটছে। বিব্রতকর এক পরিস্থিতি। অধৈর্য হয়ে ওঠেন সোবহান সাহেব। তিনি বন্দুকের ফাঁকা গুলি ছুঁড়লে সবাই পালিয়ে যায়।
তার ছেলেমেয়েদের মোবাইলে খবর দেয়া হয় তাদের বাবা মারা গেছে। খবর শুনে সবাই ছুটে আসে গ্রামে। ছলচাতুরীর আশ্রয় নিয়ে সোবহান সাহেব খাটিয়ায় শুয়ে থাকেন। তিনজন মৌলভী লাশের পাশে বসে দোয়া দরুদ পড়ছে। এক একে জামাই সন্তানসহ কান্নাকাটি করে। হাস্য কৌতুকের মাঝে শ্বাসরুদ্ধকর অধ্যায়ের সমাপ্তি ঘটে। একদিন দুই জামাই সিদ্ধান্ত নেয় শ্বশুরকে বিয়ে দিলে তার নিঃসঙ্গতা কমবে। পাত্রী খোঁজা শুরু হয়।
সোবহান সাহেব বিয়ে করতে যাচ্ছেন শুনে ছোট মেয়ের "কাজের মেয়ে" এক রাতে স্বপ্নে সোবহান সাহেবের সাথে তার বিয়ে হতে দেখে এবং পরের দিন থেকে নিজেকে বাড়ির মালিক ভাবতে শুরু করে। এ নিয়ে শুরু হয় নানা রহস্যময় কৌতুকময় ঘটনা।
নয় নম্বর বিপদ সংকেত চলচ্চিত্রের গানের সুর ও সঙ্গীত পরিচালনা করেছেন এস আই টুটুল। ছবির গানের কথা লিখেছেন হুমায়ূন আহমেদ। এছাড়া রবীন্দ্রনাথ ঠাকুরের কিছু গান ব্যবহার করা হয়েছে।
মনসুর বয়াতি

মনসুর বয়াতি (আনু. ১৮ শতক) ছিলেন একজন বাঙালি গীতিকবি, লেখক এবং গায়ক। তিনি মৈমনসিংহ গীতিকার ‘দেওয়ানা মদিনা’ পালাটির রচয়িতা। চন্দ্রকুমার দে হবিগঞ্জের বানিয়াচং থেকে পালাটি সংগ্রহ করেন। সিলেট ও কুমিল্লা অঞ্চলে পালাটি ‘অবং দুলাল’ নামে পরিচিত। দীনেশচন্দ্র সেনের Eastern Bengal Ballads গ্রন্থে ‘দেওয়ানা মদিনা’র অনুবাদ পাঠ করে রোম্যাঁ রোল্যাঁ ‘I was specially delighted with the touching story of Madina’ বলে মন্তব্য করেন।
সম্পাদক দীনেশচন্দ্র সেন তার মৈমনসিংহ গীতিকা’র ভূমিকায় মনসুর বয়াতি রচিত ‘দেওয়ানা মদিনা’ তথা আলাল দুলালের পালা সম্পর্কে বলেছেন, “বালিয়াচঙ্গের দেওয়ানদের সম্বন্ধে গাথা। এই গানে ধনু নদীর উল্লেখ আছে, দীঘলহাটি গ্রাম খুঁজিয়া পাওয়া গেল না। ইহার লেখক মনসুর বাইতি সম্বন্ধে নাম ছাড়া আর কিছু জানিতে পারা যায় নাই। কবি যে নিরক্ষর ছিলেন, তাহা যেমন তাঁহার কাব্যপাঠে স্পষ্ট বোঝা যায়, তিনি যে প্রকৃত কবিত্বশালী, করুণরসসৃষ্টিতে সুপটু ছিলেন, তাহাও তেমনই অবধারণ করা যায়। মদিনার স্বামীর ভালবাসায় অগাধ বিশ্বাস—যাহা তালাকনামা পাইয়াও দীর্ঘকাল টলে নাই—সে অগাধ বিশ্বাসে যেদিন হানা পড়িল, সেদিন সে মৃত্যুশয্যাশায়ী হইল। তাহার অপূর্ব সংযম, যাহাতে এরূপ কৃতঘ্নতায়ও স্বামীর বিরুদ্ধে একটি কথা সে বলিতে পারিল না, এই অপূর্ব প্রেম ও চিত্তসংযম কোন্ উচ্চ লোকের, পাঠক তাহা ধারণা করুন। চাষার ভাষায় চাষার লেখা বলিয়া অবজ্ঞা করিবেন না।”
ব্ল্যাক অপারেশন

ব্ল্যাক অপারেশন (black operation বা black ops) দ্বারা সরকার, সরকারী সংস্থা বা কোন সামরিক সংস্থার গুপ্ত অপারেশনকে বোঝানো হয়। এক্ষেত্রে কোন বেসরকারী কোম্পানি বা গ্রুপের (private) কার্যক্রমও অন্তর্ভুক্ত। ব্ল্যাক অপারেশন এর মূল বৈশিষ্ট্য হচ্ছে এটি গোপন এবং যে সংস্থাটি এই অপারেশনটি পরিচালনা করছে তার উপর এটি আরোপযোগ্য নয় (এই কাজ বা এর দায় সংস্থাটির উপর আরোপ করা যায় না, বা সংস্থাটি এটি অস্বীকার করে)। ব্ল্যাক অপারেশন এবং নিছক গুপ্ত অপারেশনের মধ্যে প্রধান পার্থক্য হচ্ছে ব্ল্যাক অপারেশনে উল্লেখযোগ্য মাত্রার প্রতারণা জড়িত থাকে, যাতে এর পেছনে কে আছে তা লুকালো যায় বা অন্য কোন অস্তিত্ব বা সংস্থা এর জন্য দায়ী বলে দৃষ্টিগোচর করা যায় (ফলস ফ্ল্যাগ অপারেশন)।
এরকম একটি একক কার্যকে ব্ল্যাক ব্যাগ অপারেশনও বলা হয়। এই শব্দটি দ্বারা প্রাথমিকভাবে গুপ্ত বা চোরাগোপ্তাভাবে কোন স্থানে প্রবেশ করে মানব বুদ্ধিমত্তা অপারেশনের জন্য তথ্য সংগ্রহ করাকে বোঝানো হয়। এফবিআই, সিআইএ, মোসাদ, এমআই৬, কোমানফ (COMANF), ডিজিএফআই, র, এমএসএস (MSS), কেজিবি এবং অন্যান্য জাতির ইন্টেলিজেন্স সারভিসসমূহ দ্বারা এরকম অপারেশন সংগঠিত হয়েছে বলে জানা যায়।
"ব্ল্যাক" শব্দটি হচ্ছে সরকারের লুকানো বা গুপ্ত কার্যের জন্য ব্যবহৃত একটি সাধারণ শব্দ। যেমন, সামরিক ও ইন্টেল এজেন্সি কর্তৃক করা কিছু কার্যক্রম গুপ্ত ব্ল্যাক বাজেট দ্বারা আর্থিকভাবে সাহায্যপ্রাপ্ত হয়, যা কখনও কখনও সম্পূর্ণভাবে জনগণের থেকে ও সংসদের থেকে লুকানো হয়।
জুন ২০১৭ লন্ডন হামলা

যুক্তরাজ্যের রাজধানী লন্ডনে শনিবার রাত ১০টার দিকে লন্ডন ব্রিজের কাছে সন্ত্রাসী হামলায় তিন হামলাকারীসহ নয়জন নিহত হয়েছেন; আহত হয়েছেন প্রায় অর্ধশত। সন্ত্রাসী হামলার দায় স্বীকার করেছে জঙ্গিগোষ্ঠী ইসলামিক স্টেট (আইএস)। আইএসের কথিত বার্তা সংস্থা আমাক নিউজ এজেন্সিতে বলা হয়, ‘আইএসের একটি ছোট যোদ্ধাদল গতকাল লন্ডনে হামলা চালিয়েছে।’
রাতে লন্ডন ব্রিজে পথচারীদের ওপর দ্রুত গতির একটি ভ্যান উঠিয়ে দেয় সন্দেহভাজন সন্ত্রাসীরা। প্রায় একই সময়ে পার্শ্ববর্তী বারা মার্কেট এলাকায় কয়েক সন্দেহভাজন সন্ত্রাসী ছুরি নিয়ে সাধারণ লোকজনের ওপর হামলা চালায়। ঘটনাস্থলে ছয়জন নিহত হন। হামলা শুরুর ৮ মিনিটের মাথায় বারা মার্কেট এলাকায় তিন হামলাকারী পুলিশের গুলিতে নিহত হয় বলে ব্রিটিশ পুলিশের সন্ত্রাসবিরোধী ইউনিটের প্রধান মার্ক রাউলি জানিয়েছেন।
হামলার সঙ্গে জড়িত সন্দেহে সাত নারীসহ ১২ জনকে গ্রেপ্তার করেছে পুলিশ। গতকাল রোববার ভোরে পূর্ব লন্ডনের বার্কিং এলাকার একটি বহুতল ভবনে অভিযান চালিয়ে তাদের আটক করা হয়। ‘এলিজাবেথ ফ্রাই’ নামের ওই ভবনের নিচতলায় তিন হামলাকারীর অন্তত একজন বসবাস করতেন বলে পুলিশের ধারণা।
হামলার তীব্র নিন্দা জানান প্রধানমন্ত্রী থেরেসা মে। তিনি এটিকে ভয়ংকর হিসেবে চিহ্নিত করেছেন। সরকারের পক্ষ থেকে জরুরি কমিটির বৈঠক ডাকা হয়।
লন্ডনে সন্ত্রাসী হামলার কিছু পরে এক টুইটার বার্তায় মার্কিন প্রেসিডেন্ট ডোনাল্ড ট্রাম্প বলেন, 'লন্ডনকে এই বিপদ কাটিয়ে উঠার জন্য সম্ভাব্য সকল প্রকার সহযোগিতা করতে প্রস্তুত রয়েছে যুক্তরাষ্ট্র। আমরা আপনাদের পাশে আছি, ঈশ্বর সহায় হোন।'
মি. বিন'স হলিডে

মি. বিন'স হলিডে  (বাংলাঃ মিস্টার বিনের ছুটির দিন) হল ২০০৭ সালে মুক্তিপ্রাপ্ত, স্টিভ বেনডেল্যাক কর্তৃক পরিচালিত একটি ব্রিটিশ হাস্যরসাত্মক চলচ্চিত্র। এটা জনপ্রিয় টিভি সিরিজ মি. বিনের উপর ভিত্তি করে নির্মিত ২য় চলচ্চিত্র।
চলচ্চিত্রটি ২০০৭ সালের ২৪শে মার্চ সারা বিশ্বে মুক্তি পেয়েছিল। চলচ্চিত্রটি মুক্তির পর বিশ্লেষকদের কাছ থেকে মিশ্র প্রতিক্রিয়া পেতে থাকে। কিন্তু ২৫ মিলিয়ন ডলারের চলচ্চিত্রটি প্রায় ২২৯.৭ মিলিয়ন ডলার আয় করে। চলচ্চিত্রটি ২০০৭ সালের ৩০শে মার্চ যুক্তরাজ্যে মুক্তি পায় এবং মুক্তি পাওয়ার পর দুই সপ্তাহ ধরে চলচ্চিত্রটি দেশটির বক্স অফিসের শীর্ষস্থান দখল করে রাখে।
মি. বিন একটি গির্জার র‍্যাফেল ড্র তে প্রথম পুরস্কার জিতে। পুরস্কার হিসেবে সে ফ্রান্সের কানে ছুটি কাটানোর সুযোগ, সেই সাথে একটি ভিডিও ক্যামেরা এবং ২০০ ইউরো জিতে।তবে তার প্রথম পুরস্কার পাওয়ার ঘটনাটিও ছিল অনেক চমকপ্রদ ও হাস্যকর।
এরপর সে ট্রেনে কানের উদ্দেশ্যে যাত্রা শুরু করে। যাত্রাপথে সে অনিচ্ছাকৃতভাবে একটি শিশুকে তার বাবার কাছ থেকে আলাদা করে দেয়, যে একজন রাশিয়ান চলচ্চিত্র পরিচালক এবং কানে কান চলচ্চিত্র উৎসবে যোগ দিতে যাচ্ছিল। পরে সেই শিশুটির সাথে তার বন্ধুত্ব হয়। এবং তারা দুজনেই একসাথে কানের উদ্দেশ্যে যাত্রা শুরু করে। এরপর যাত্রাপথে ঘটতে থাকে অনেক মজার মজার ঘটনা। শেষ পর্যন্ত মি. বিন ছেলেটিকে তার বাবার কাছে ফিরিয়ে নিতে সক্ষম হয়।
চলচ্চিত্রের গানগুলো লিখেছিলেন হাওয়ার্ড গুডাল। চলচ্চিত্রটিতে রয়েছে সুসঙ্গতিপূর্ণ, বাস্তবধর্মী পটভূমি। যদিও আসল টিভি সিরিজে খুবই সাধারণ এবং নির্দিষ্ট একটি গানই বাজানো হয়েছে (পটভূমিতে)। চলচ্চিত্রটির মূল গান ছিল ম্যাট উইললিসের "ক্রাশ"।
হুমবোল্ট বিশ্ববিদ্যালয়, বার্লিন

বার্লিনের হুমবোল্ট বিশ্ববিদ্যালয় বা হামবোল্ড বিশ্ববিদ্যালয় (; উচ্চারণ - "হুমবোল্ট উনিফেরজিটেট ৎসু বের্লিন") বার্লিনের প্রাচীনতম বিশ্ববিদ্যালয়গুলির অন্যতম। এটি ১৮১১ সালের ১৫ অক্টোবর প্রতিষ্ঠিত হয়।
বিশ্ববিদ্যালয়টি ৯টি অনুষদে বিভক্ত:
এছাড়া, দুটি স্বাধীন প্রতিষ্ঠান আছে ("Zentralinstitute") যেগুলি বিশ্ববিদ্যালয়ের অংশ:
২০১৭ ওয়েস্টমিনিস্টার হামলা

২০১৭ সালের ২২ মার্চ লন্ডনে ব্রিটিশ পার্লামেন্টের বাইরে ও ওয়েস্টমিনিস্টার ব্রিজে বুধবারের সন্ত্রাসী হামলায় আক্রমণকারীসহ ৬ জন নিহত হয়েছেন। এদের মধ্যে পালার্মেন্টের সামনে ওই হামলাকারীর ছুরিকাঘাতে গুরুতর জখম হন নিরাপত্তার দায়িত্বে থাকা পুলিশ কর্মকর্তা পিসি কেইথ পালমার (৪৮)। হামলাকারী প্রথমে টেমস নদীর ওপর ওয়েস্টমিনিস্টার সেতুতে পথচারীদের ওপর গাড়ি তুলে দিয়ে পার্লামেন্ট ভবনের সীমানার ভেতরে ঢুকে ছুরি নিয়ে পুলিশের ওপর হামলা চালায়। দেশটির পুলিশ এই ঘটনাকে ‘ইসলামপন্থী সংশ্লিষ্ট সন্ত্রাসবাদ’ হিসেবে বর্ণনা করেছে।
বুধবার গ্রিনিচ মানসময় ১৫:০০-টার অল্প কিছুক্ষণ আগে লন্ডন পার্লামেন্টের সামনে গুলি এবং চিৎকারের শব্দ শোনা যায়৷ পরিস্থিতি নিয়ন্ত্রণে বিভিন্ন কর্তৃপক্ষ দ্রুত সেখানে পৌঁছায়৷ হাউস অফ কমন্সও পুরোপুরি বন্ধ করে দেয়া হয়৷
যে জায়গায় হামলা হয়েছে তার ঠিক পাশেই লন্ডনের বিখ্যাত বিগ বেন টাওয়ার ও ওয়েস্টমিনিস্টার সেতু। এই জায়গাটি দেখতে প্রতি বছর লাখো পর্যটক ভিড় করেন। পার্লামেন্টের সামনে ছাড়াও ওয়েস্টমিনিস্টার ব্রিজের উপর একটি গাড়ি বেশ কয়েকজনকে চাপা দেয়৷ গাড়িটি ‘বিগ বেন’-এর সামনে একটি গেটে ধাক্কা খেয়ে থেমে যায়৷ হামলাকারী গাড়ি থেকে নেমে পার্লামেন্ট ভবনের সীমানার ভেতরে ৪৮ বছর বয়সী এক পুলিশকে ছুরিকাঘাত করে। এসময় দায়িত্বরত আরেকজন পুলিশ কর্মকর্তা তাকে গুলি করে হত্যা করে।
হামলার পরপরই লন্ডনের ট্রান্সপোর্ট কর্তৃপক্ষ সংশ্লিষ্ট এলাকার দিকে যাওয়া সব বাসের গতিপথ বদলে দেয়৷ ওয়েস্টমিনিস্টার সিটিতে রয়েছে গুরুত্বপূর্ণ সব সরকারি কার্যালয় এবং এটি শহরের অন্যতম পর্যটন কেন্দ্রও বটে৷
হামলার সময় পার্লামেন্টের ভেতরে ছিলেন ব্রিটেনের প্রধানমন্ত্রী থেরেসা মে। সেখানে তখন যৌথ অধিবেশন চলছিল। গুলির শব্দ হওয়ার কিছুক্ষণের মধ্যেই একটি রূপালি রঙয়ের গাড়িতে করে প্রধানমন্ত্রীকে পার্লামেন্ট থেকে বের করে নিয়ে যাওয়া হয়। বাকি সদস্যরা পার্লামেন্ট ভবনের ভেতরে কয়েক ঘণ্টার জন্য আটকা পড়েন। প্রধানমন্ত্রী হামলার তীব্র নিন্দা জানিয়ে একে ‘অসুস্থ ও বিকৃত রুচির’ বলে আখ্যা দিয়েছেন।
জার্মান চ্যান্সেলর আঙ্গেলা ম্যার্কেল সব রকম সন্ত্রাসী তৎপরতার বিরুদ্ধে সংগ্রামে যুক্তরাজ্যের পাশে থাকার অঙ্গীকার পুর্নব্যক্ত করেছেন৷ স্কটিশ ফার্স্ট মিনিস্টার নিকোলাস স্টারজেন সমবেদনা প্রকাশ করেন এবং স্কটিশ সংসদে দ্বিতীয় স্বাধীনতা বিষয়ক গণভোট নিয়ে বিতর্কও বাতিল করা হয়।
নুরুল হুদা (বীর প্রতীক)

নুরুল হুদা (জন্ম: অজানা - মৃত্যু: ২০০৮) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে।
নুরুল হুদার জন্ম কক্সবাজার জেলার কক্সবাজার পৌরসভার অন্তর্গত দক্ষিণ রুমানিয়াছড়ায়। তার বাবার নাম মোহাম্মদ সোলায়মান এবং মায়ের নাম ছেমন খাতুন। তার স্ত্রীর নাম দিলদার বেগম। তাঁদের তিন ছেলে, এক মেয়ে। 
১৯৭১ সালে নুরুল হুদা কর্মরত ছিলেন যশোর ইপিআর সেক্টর হেডকোয়ার্টারে। ২৫ মার্চ শেষ রাতে পাকিস্তান সেনাবাহিনীর একটি দল ইপিআর সেক্টর হেডকোয়ার্টার লক্ষ্য করে কয়েকটি গুলি ছোড়ে। তখন বাঙালি ইপিআর সদস্যরাও পাল্টা গুলি ছোড়েন। পরদিন নুরুল হুদাদের নিরস্ত্র করার চেষ্টা করা হয়। তখন তারা প্রতিবাদ করেন। ৩০ মার্চ তারা বিদ্রোহ করে কয়েকটি দলে বিভক্ত হয়ে মুক্তিযুদ্ধে যোগ দেন। যশোরে পাকিস্তান সেনাবাহিনীর সঙ্গে প্রতিরোধযুদ্ধে তারা এক দল অন্য দল থেকে বিচ্ছিন্ন হয়ে পড়েন। নুরুল হুদারা যশোর থেকে পশ্চাদপসরণ করতে করতে ঝিকরগাছায় সমবেত হন। ঝিকরগাছার পতন হলে তারা বেনাপোলসংলগ্ন কাগজপুকুরে সমবেত হন। ২৪ এপ্রিল পাকিস্তানি সেনাবাহিনী সেখানে আক্রমণ করে। তখন ভয়াবহ যুদ্ধ হয়। এ যুদ্ধে তার সহযোদ্ধা মুজিবুর রহমান (বীর বিক্রম) আরও কয়েকজন সহযোদ্ধা শহীদ হন। কাগজপুকুরের পতন হলে তারা ভারতে যান। সেখানে পুনর্গঠিত হয়ে পরে যুদ্ধ করেন ৮ নম্বর সেক্টরের বেনাপোল সাব-সেক্টরে। মুক্তিবাহিনীর একটি দলের নেতৃত্ব দেন। কয়েকটি অপারেশনে তিনি যথেষ্ট রননৈপুণ্য প্রদর্শন করেন। মুক্তিযুদ্ধের চূড়ান্ত পর্যায়ে ৩ ডিসেম্বর মুক্তিবাহিনীর একটি দল বেনাপোল থেকে যশোরের দিকে অগ্রসর হয়। তখন চূড়ামনকাঠিতে পাকিস্তান সেনাবাহিনীর একটি দলের সঙ্গে মুক্তিবাহিনীর ভয়াবহ যুদ্ধ হয়। কয়েক ঘণ্টা স্থায়ী এ যুদ্ধে পাকিস্তান সেনাবাহিনী ব্যাপক ক্ষয়ক্ষতির সম্মুখীন হয়। পরে তারা বেশির ভাগ মুক্তিযোদ্ধাদের কাছে আত্মসমর্পণ করে। বাকিরা পালিয়ে যায়।
১৯৭১ সালের ১০ এপ্রিল মুক্তিবাহিনীর একদল ইপিআর সদস্য সমবেত হলেন যশোর জেলার অন্তর্গত ঝিকরগাছায়। এ দলের একজন সদস্য নুরুল হুদা। তারা অবস্থান নিলেন পুলেরহাট নামক স্থানে। ১১ এপ্রিল তারা খবর পেলেন, পাকিস্তান সেনাবাহিনীর একটি বড় দল হত্যাযজ্ঞ চালাতে চালাতে তাঁদের দিকে অগ্রসর হচ্ছে। সঙ্গে সঙ্গে তাঁদের দুটি ছোট দল এগিয়ে গেল সামনের দিকে। কিছুদূর এগোতেই তারা পাকিস্তান সেনাবাহিনীর সামনে পড়ে গেলেন। শুরু হলো তুমুল যুদ্ধ। চলল কয়েক ঘণ্টা। নুরুল হুদা ও তার সহযোদ্ধারা সাহসিকতার সঙ্গে যুদ্ধ করেও পাকিস্তানি সেনাদের প্রতিরোধ করতে ব্যর্থ হলেন। প্রবল আক্রমণের ফলে তারা পিছু হটেন। এরপর তারা অবস্থান নিলেন নদীর পশ্চিম প্রান্তে। পরদিন পাকিস্তান সেনাবাহিনী তাঁদের অবস্থানে তীব্র আক্রমণ শুরু করল। প্রচণ্ড যুদ্ধে নুরুল হুদার দুইজন সহযোদ্ধা শহীদ এবং বেশ কয়েকজন আহত হলেন। পাকিস্তান সেনাবাহিনীর ব্যাপক আক্রমণে মুক্তিযোদ্ধাদের নিজ নিজ অবস্থানে টিকে থাকা ক্রমে অসম্ভব হয়ে পড়ল। তারা আবার বাধ্য হলেন পশ্চাদপসরণ করতে। এভাবে ঝিকরগাছার পূর্ণ নিয়ন্ত্রণ চলে গেল পাকিস্তান সেনাবাহিনীর নিয়ন্ত্রণে।
জাতিসংঘ পার্ক, খুলনা

জাতিসংঘ পার্ক বাংলাদেশের খুলনা জেলার খুলনা শহরে অবস্থিত একটি শিশু পার্ক। এটি নগরীর শান্তিধাম মোড়ের কাছে, খানজাহান আলী সড়কের পাশে অবস্থিত। 
১৯৮৪-৮৫ সালের দিকে এখানে একটি বড় পুকুর ছিল, যা স্থানীয়ভাবে 'তারের পুকুর' নামে পরিচিত ছিল। পুকুরটির চারপাশে তারকাঁটার বেড়া থাকায় এই নামকরণ হয়েছিল। পরে খুলনা সিটি কর্পোরেশন এই পুকুরটি ভরাট করে এখানে শিশুদের বিনোদনের জন্য পার্ক নির্মাণ করে। ১৯৯৪ সালে পার্কটি মহানগরী শিশু পার্ক নামে প্রতিষ্ঠিত হয়। ১৯৯৫ সালে জাতিসংঘের ৫০ বছর পূর্তি উপলক্ষ্যে পার্কটির নাম পরিবর্তন করে রাখা হয় জাতিসংঘ পার্ক।
জাতিসংঘ শিশু পার্কটি বর্তমানে একটি জনপ্রিয় আড্ডাস্থল হিসেবে ব্যবহৃত হয়। তরুণরা এখানে আড্ডা দেয়, হাঁটাহাঁটি করে এবং অবসর সময় কাটায়। তবে, শিশুদের জন্য খেলার সরঞ্জাম ও খেলাধুলার সুযোগ সীমিত হওয়ায় পার্কটি পুরোপুরি শিশুদের জন্য উপযোগী নয়। পার্কটির পূর্বপার্শ্বের জায়গা দিনে দিনে বেদখল হয়ে গড়ে উঠেছে ধর্মীয় উপাসনালয়, তৈরী হয়েছে পীরের মাজার, বহুতল বিশিষ্ট আরবান হেলথ কেয়ার সেন্টার, সিটি কর্পোরেশনের পানি উত্তোলনের পাম্প হাউজ।